Att dwar is-Servizzi Diġitali: adattament tar-regoli tad-dritt kummerċjali u ċivili għall-entitajiet kummerċjali li joperaw online Dokument ta' sessjoni Riżoluzzjoni tal-Parlament Ewropew tal-20 ta' Ottubru 2020 li jinkludi rakkomandazzjonijiet lill-Kummissjoni dwar Att dwar is-Servizzi Diġitali: adattament tar-regoli tad-dritt kummerċjali u ċivili għall-entitajiet kummerċjali li joperaw online (2020/2019(INL)) Il-Parlament Ewropew, – wara li kkunsidra l-Artikolu 225 tat-Trattat dwar il-Funzjonament tal-Unjoni Ewropea, – wara li kkunsidra l-Artikolu 11 tal-Karta tad-Drittijiet Fundamentali tal-Unjoni Ewropea u l-Artikolu 10 tal-Konvenzjoni Ewropea dwar id-Drittijiet tal-Bniedem, – wara li kkunsidra r-Regolament (UE) 2019/1150 tal-Parlament Ewropew u tal-Kunsill tal-20 ta' Ġunju 2019 dwar il-promozzjoni tal-korrettezza u tat-trasparenza għall-utenti kummerċjali tas-servizzi tal-intermedjazzjoni online, – wara li kkunsidra d-Direttiva (UE) 2019/790 tal-Parlament Ewropew u tal-Kunsill tas-17 ta' April 2019 dwar id-drittijiet tal-awtur u drittijiet relatati fis-Suq Uniku Diġitali u li temenda d-Direttivi 96/9/KE u 2001/29/KE, – wara li kkunsidra r-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data), (minn hawn 'il quddiem "ir-Regolament Ġenerali dwar il-Protezzjoni tad-Data"), – wara li kkunsidra d-Direttiva 2010/13/UE tal-Parlament Ewropew u tal-Kunsill tal-10 ta' Marzu 2010 dwar il-koordinazzjoni ta' ċerti dispożizzjonijiet stabbiliti bil-liġi, b'regolament jew b'azzjoni amministrattiva fi Stati Membri dwar il-forniment ta' servizzi tal-media awdjoviżiva (Direttiva dwar is-Servizzi tal-Media awdjoviżiva), – wara li kkunsidra d-Direttiva 2008/52/KE tal-Parlament Ewropew u tal-Kunsill tal-21 ta' Mejju 2008 dwar ċerti aspetti ta' medjazzjoni f'materji ċivili u kummerċjali, – wara li kkunsidra l-proposta għal Regolament tal-Parlament Ewropew u tal-Kunsill tas-6 ta' Ġunju 2018 li jistabbilixxi l-Programm Ewropa Diġitali għall-perjodu 2021-2027 (COM(2018)0434), – wara li kkunsidra r-Rakkomandazzjoni tal-Kummissjoni (UE) 2018/334 tal-1 ta' Marzu 2018 dwar miżuri biex jiġi indirizzat b'mod effettiv il-kontenut illegali online, – wara li kkunsidra l-Konvenzjoni dwar il-ġurisdizzjoni u r-rikonoxximent u l-eżekuzzjoni ta' sentenzi f'materji ċivili u kummerċjali u l-Konvenzjoni dwar ir-Rikonoxximent u l-Eżekuzzjoni ta' Deċiżjonijiet ta' Arbitraġġ Barranin, iffirmata fl-10 ta' Ġunju 1958 fi New York, – wara li kkunsidra r-riżoluzzjoni tiegħu tat-3 ta' Ottubru 2018 dwar teknoloġiji tar-reġistru distribwit u blockchains: noħolqu l-fiduċja bid-diżintermedjazzjoni, – wara li kkunsidra l-komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tad-19 ta' Frar 2020 dwar "Strateġija Ewropea għad-data" (COM(2020)0066), – wara li kkunsidra l-komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tad-19 ta' Frar 2020 dwar "Insawru l-futur diġitali tal-Ewropa" (COM(2020)0067), – wara li kkunsidra l-komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni tal-25 ta' Mejju 2016 dwar "Il-Pjattaformi Online u s-Suq Uniku Diġitali – Opportunitajiet u Sfidi għall-Ewropa (COM(2016)0288), – wara li kkunsidra l-istudju dwar il-valutazzjoni tal-valur miżjud Ewropew imwettaq mis-Servizz ta' Riċerka Parlamentari Ewropew, intitolat "Att dwar is-Servizzi Diġitali: Valutazzjoni tal-valur miżjud Ewropew", – wara li kkunsidra l-Artikoli 47 u 54 tar-Regoli ta' Proċedura tiegħu, – wara li kkunsidra r-rapport tal-Kumitat għas-Suq Intern u l-Ħarsien tal-Konsumatur u tal-Kumitat għall-Kultura u l-Edukazzjoni, – wara li kkunsidra r-rapport tal-Kumitat għall-Affarijiet Legali (A9-0177/2020), A. billi s-servizzi diġitali, li huma ġebla tax-xewka tal-ekonomija tal-Unjoni u l-għajxien ta' għadd kbir ta' ċittadini tagħha, jeħtieġ li jiġu rregolati b'mod li jiġu garantiti d-drittijiet fundamentali u drittijiet oħra taċ-ċittadini filwaqt li jiġu appoġġati l-iżvilupp u l-progress ekonomiku u l-ambjent diġitali u titrawwem il-fiduċja online, u filwaqt li jitqiesu l-interessi tal-utenti u tal-parteċipanti kollha fis-suq, inklużi l-SMEs u n-negozji ġodda; B. billi xi regoli rigward is-servizzi tal-media awdjoviżiva u l-fornituri ta' servizzi ta' kondiviżjoni tal-kontenut online reċentement ġew aġġornati, b'mod partikolari bid-Direttiva (UE) 2018/18081 u bid-Direttiva (UE) 2019/790, u billi għadd ta' aspetti ewlenin tad-dritt ċivili u kummerċjali għadhom ma ġewx indirizzati b'mod sodisfaċenti fid-dritt tal-Unjoni jew f'dak nazzjonali, u billi l-importanza ta' din il-kwistjoni ġiet aċċentwata bl-iżvilupp rapidu u li qed jaċċellera matul l-aħħar deċennji fil-qasam tas-servizzi diġitali, b'mod partikolari l-emerġenza ta' mudelli kummerċjali, teknoloġiji u realtajiet soċjali ġodda; billi f'dan il-kuntest, huwa meħtieġ aġġornament komprensiv tad-dispożizzjonijiet essenzjali tad-dritt ċivili u kummerċjali applikabbli għall-entitajiet kummerċjali online; C. billi xi negozji li joffru servizzi diġitali, minħabba l-effetti qawwija ta' networks xprunati mid-data, igawdu minn saħħa sinifikanti fis-suq li tippermettilhom jimponu l-prattiki kummerċjali tagħhom fuq l-utenti u tagħmilha dejjem aktar diffiċli biex atturi oħra, speċjalment negozji li għadhom jibdew u SMEs, jikkompetu u biex negozji ġodda saħansitra jidħlu fis-suq; D. billi l-infurzar ex post tad-dritt tal-kompetizzjoni waħdu ma jistax jindirizza b'mod effettiv l-impatt tas-saħħa fis-suq ta' ċerti pjattaformi online, inkluz fuq il-kompetizzjoni ġusta fis-Suq Uniku Diġitali; E. billi l-pjattaformi li jospitaw kontenut evolvew minn sempliċi wiri ta' kontenut u saru atturi fis-suq u organiżmi sofistikati, b'mod partikolari n-networks soċjali li jaħsdu u jisfruttaw id-data dwar l-użu; billi l-utenti għandhom bażi leġittima biex jistennew termini ġusti fir-rigward tal-aċċess, it-trasparenza, l-ipprezzar u r-riżoluzzjoni tal-kunflitti għall-użu ta' tali pjattaformi u għall-użu li l-pjattaformi jagħmlu mid-data tal-utenti; billi t-trasparenza tista' tikkontribwixxi biex tiżdied b'mod sinifikanti l-fiduċja fis-servizzi diġitali; F. billi l-pjattaformi li jospitaw kontenut jistgħu jiddeterminaw liema kontenut jintwera lill-utenti tagħhom, u b'hekk jinfluwenzaw profondament il-mod kif niksbu u nikkomunikaw l-informazzjoni, sal-punt li l-pjattaformi li jospitaw kontenut saru de facto spazji pubbliċi fl-isfera diġitali; billi l-ispazji pubbliċi jridu jiġu ġestiti b'mod li jipproteġi l-interessi pubbliċi, jirrispetta d-drittijiet fundamentali u d-drittijiet tal-utenti pprovduti mid-dritt ċivili b'mod partikolari d-dritt għal-libertà tal-espressjoni u tal-informazzjoni; G. billi r-rispett tal-liġi fid-dinja diġitali mhux biss jinvolvi infurzar effettiv tad-drittijiet fundamentali, b'mod partikolari l-libertà tal-espressjoni u tal-informazzjoni, il-privatezza, is-sikurezza u s-sigurtà, in-nondiskriminazzjoni, ir-rispett tal-proprjetà u d-drittijiet tal-proprjetà intellettwali, iżda jinvolvi wkoll l-aċċess għall-ġustizzja u d-dritt għal proċess ġust; billi d-delega ta' deċiżjonijiet dwar il-legalità ta' kontenut jew ta' setgħat ta' infurzar tal-liġi lil kumpaniji privati timmina t-trasparenza u d-dritt għal proċess ġust, u dan iwassal għal approċċ frammentat; billi proċedura legali rapida b'garanziji adegwati hija għalhekk meħtieġa biex jiġi żgurat li jkun hemm rimedji effettivi; H. billi l-għodod awtomatizzati bħalissa mhumiex kapaċi jiddifferenzjaw b'mod affidabbli kontenut illegali minn kontenut li huwa legali f'kuntest partikolari u billi għalhekk il-mekkaniżmi għad-detezzjoni u t-tneħħija awtomatiċi ta' kontenut jistgħu jqajmu tħassib legali leġittimu, b'mod partikolari fir-rigward ta' restrizzjonijiet possibbli tal-libertà tal-espressjoni u tal-informazzjoni, imħarsa fl-ambitu tal-Artikolu 11 tal-Karta tad-Drittijiet Fundamentali tal-Unjoni Ewropea; billi l-użu ta' mekkaniżmi awtomatizzati jenħtieġ li, għalhekk, ikun proporzjonat, filwaqt li jkopri biss każijiet ġustifikati, u jsegwi proċeduri trasparenti; I. billi l-Artikolu 11 tal-Karta tad-Drittijiet Fundamentali tal-Unjoni Ewropea jħares ukoll il-libertà u l-pluraliżmu tal-media, li saru jiddependu dejjem aktar mill-pjattaformi online biex jilħqu l-udjenzi tagħhom; J. billi s-servizzi diġitali jintużaw ta' kuljum mill-maġġoranza tal-Ewropej, iżda huma soġġetti għal sett ta' regoli dejjem aktar wiesa' madwar l-Unjoni, u dan iwassal għal frammentazzjoni sinifikanti fis-suq u, konsegwentement, għal inċertezza tad-dritt għall-utenti u s-servizzi Ewropej li joperaw b'mod transfruntier; billi r-reġimi tad-dritt ċivili li jirregolaw il-prattiki tal-pjattaformi li jospitaw kontenut fil-moderazzjoni tal-kontenut huma bbażati fuq ċerti dispożizzjonijiet speċifiċi għas-settur fil-livell tal-Unjoni u f'dak nazzjonali b'differenzi notevoli fl-obbligi imposti u fil-mekkaniżmi ta' infurzar adottati mid-diversi reġimi tad-dritt ċivili applikati; billi din is-sitwazzjoni wasslet għal sett frammentat ta' regoli għas-Suq Uniku Diġitali, u dan jirrikjedi rispons fil-livell tal-Unjoni; K. billi l-mudell kummerċjali attwali ta' ċerti pjattaformi li jospitaw kontenut huwa li jippromwovu kontenut li x'aktarx jattira l-attenzjoni tal-utenti u għalhekk jiġġenera aktar data għat-tfassil tal-profili sabiex joffru reklami mmirati aktar effettivi u b'hekk iżidu l-profitt; billi dan it-tfassil tal-profili flimkien mar-reklamar immirat jistgħu jwasslu għall-amplifikazzjoni ta' kontenut maħsub speċifikament biex jilgħab bl-emozzjonijiet, li ta' spiss jinkoraġġixxi u jiffaċilita s-sensazzjonaliżmu fil-web feed u fis-sistemi ta' rakkomandazzjoni, u dan jista' jirriżulta fil-manipulazzjoni tal-utenti; L. billi l-offerta ta' reklami kuntestwali lill-utenti tirrikjedi inqas data tal-utenti milli jirrikjedi r-reklamar li jagħraf l-imġiba, u għalhekk din il-prattika hija inqas intrużiva; M. billi l-għażla tal-loġika algoritmika wara s-sistemi ta' rakkomandazzjoni, is-servizzi ta' tqabbil, il-kurazija tal-kontenut jew it-tqegħid tar-reklami għadha fid-diskrezzjoni tal-pjattaformi li jospitaw kontenut, bi ftit possibilità ta' sorveljanza pubblika, u dan iqajjem tħassib dwar l-akkontabilità u t-trasparenza; N. billi l-pjattaformi li jospitaw kontenut li għandhom saħħa sinifikanti fis-suq jippermettu lill-utenti tagħhom jużaw il-profili tagħhom biex jilloggjaw f'siti web ta' partijiet terzi, u b'hekk ikunu jistgħu jsegwu l-attivitajiet tagħhom anki barra mill-ambjent tal-pjattaforma tagħhom stess, u dan jikkostitwixxi vantaġġ kompetittiv fl-aċċess għad-data għall-algoritmi tal-kurazija tal-kontenut; O. billi l-hekk imsejħa kuntratti intelliġenti, li huma bbażati fuq teknoloġiji tar-reġistru distribwit, inklużi l-blockchains, li jagħtu lok għaż-żamma ta' rekords deċentralizzata u kompletament traċċabbli u għall-awtoeżekuzzjoni, qed jintużaw f'għadd ta' oqsma mingħajr qafas legali xieraq; billi hemm inċertezza dwar il-legalità ta' tali kuntratti u l-infurzabilità tagħhom f'sitwazzjonijiet transfruntiera; P. billi t-termini u l-kundizzjonijiet mhux negozjabbli tal-pjattaformi spiss jindikaw dritt applikabbli kif ukoll qrati kompetenti barra mill-Unjoni, u dan jista' jimpedixxi l-aċċess għall-ġustizzja; billi r-Regolament (UE) Nru 1215/2012 tal-Parlament Ewropew u tal-Kunsill tat-12 ta' Diċembru 2012 dwar il-ġurisdizzjoni u r-rikonoxximent u l-eżekuzzjoni ta' sentenzi fi kwistjonijiet ċivili u kummerċjali, jistabbilixxi regoli dwar il-ġurisdizzjoni; billi r-Regolament Ġenerali dwar il-Protezzjoni tad-Data, jiċċara d-dritt tas-suġġett tad-data għal azzjoni ta' infurzar privata direttament kontra l-kontrollur jew il-proċessur, irrispettivament minn jekk l-ipproċessar iseħħx fl-Unjoni jew le, u irrispettivament minn jekk il-kontrollur ikunx stabbilit fl-Unjoni jew le; billi l-Artikolu 79 tar-Regolament Ġenerali dwar il-Protezzjoni tad-Data jistipula li l-proċedimenti għandhom jitressqu quddiem il-qrati tal-Istat Membru fejn il-kontrollur jew il-proċessur ikollu stabbiliment jew, inkella, fejn is-suġġett tad-data jkollu r-residenza abitwali tiegħu; Q. billi l-aċċess għad-data mhux personali u l-estrazzjoni ta' tali data huma fattur importanti fit-tkabbir tal-ekonomija diġitali; billi l-istandards legali xierqa u s-salvagwardji tal-protezzjoni tad-data fir-rigward tal-interoperabilità tad-data jistgħu, permezz tal-eliminazzjoni tal-effetti ta' intrappolament, ikollhom rwol importanti fl-iżgurar ta' kundizzjonijiet tas-suq ġusti; R. billi huwa importanti li tiġi vvalutata l-possibilità li entità Ewropea tingħata r-responsabilità li tiżgura approċċ armonizzat għall-implimentazzjoni tal-Att dwar is-Servizzi Diġitali fl-Unjoni kollha, tiffaċilita l-koordinazzjoni fil-livell nazzjonali u tindirizza wkoll l-opportunitajiet u l-isfidi l-ġodda, partikolarment dawk ta' natura transfruntiera, li jirriżultaw mill-iżviluppi teknoloġiċi li qed iseħħu l-ħin kollu; Att dwar is-Servizzi Diġitali Jitlob li l-Kummissjoni tippreżenta mingħajr dewmien żejjed sett ta' proposti leġiżlattivi li jikkostitwixxu Att dwar is-Servizzi Diġitali b'kamp ta' applikazzjoni territorjali, personali u materjali adegwat, b'definizzjoni tal-kunċetti ewlenin u bl-inklużjoni tar-rakkomandazzjonijiet kif spjegat fl-Anness għal din ir-riżoluzzjoni; huwa tal-fehma li, mingħajr preġudizzju għall-aspetti dettaljati tal-proposti leġiżlattivi futuri, l-Artikolu 114 tat-Trattat dwar il-Funzjonament tal-Unjoni Ewropea għandu jkun il-bażi ġuridika; Jipproponi li l-Att dwar is-Servizzi Diġitali jinkludi regolament li jistabbilixxi drittijiet kuntrattwali fir-rigward tal-ġestjoni tal-kontenut, jistabbilixxi standards u proċeduri trasparenti, ġusti, vinkolanti u uniformi għall-moderazzjoni tal-kontenut, u jiggarantixxi rikors aċċessibbli u indipendenti għal rimedju ġudizzjarju; jenfasizza li l-proposti leġiżlattivi futuri għandhom ikunu bbażati fuq l-evidenza u għandu jkollhom l-għan li jneħħu l-ostakli attwali u jipprevjenu ostakli ġodda mhux ġustifikati potenzjali fil-forniment tas-servizzi diġitali mill-pjattaformi online filwaqt li jsaħħu l-protezzjoni tal-konsumaturi u ċ-ċittadini; jemmen li l-proposti leġiżlattivi għandhom ikunu mmirati lejn il-kisba ta' tkabbir sostenibbli u intelliġenti, jindirizzaw l-isfidi teknoloġiċi, u jiżguraw li s-Suq Uniku Diġitali jkun ġust u sikur għal kulħadd; Jissuġġerixxi wkoll li l-miżuri proposti għall-moderazzjoni tal-kontenut ikunu japplikaw biss għal kontenut illegali pjuttost milli għal kontenut li huwa sempliċement dannuż; jissuġġerixxi, għal dan il-għan, li r-regolament jinkludi kriterji universali biex tiġi ddeterminata s-saħħa fis-suq tal-pjattaformi sabiex tiġi pprovduta definizzjoni ċara ta' x'jikkostitwixxi pjattaforma li għandha saħħa sinifikanti fis-suq u b'hekk jiġi ddeterminat jekk ċerti pjattaformi li jospitaw kontenut li ma għandhomx saħħa sinifikanti fis-suq jistgħux jiġu eżentati minn ċerti dispożizzjonijiet; jenfasizza li l-qafas stabbilit bl-Att dwar is-Servizzi Diġitali għandu jkun ġestibbli għan-negozji ż-żgħar, l-SMEs u n-negozji l-ġodda u għalhekk għandu jinkludi obbligi proporzjonati għas-setturi kollha; Jipproponi li l-Att dwar is-Servizzi Diġitali jimponi fuq il-fornituri tas-servizzi diġitali stabbiliti barra mill-Unjoni l-obbligu li jaħtru rappreżentant legali fl-interess tal-utenti li jinsabu fl-Unjoni, li lilu jkunu jistgħu jiġu indirizzati t-talbiet sabiex, pereżempju, ikun jista' jsir rimedju tal-konsumatur fil-każ ta' reklami foloz jew qarrieqa, u jagħmlu l-informazzjoni ta' kuntatt ta' dak ir-rappreżentant viżibbli u aċċessibbli fuq is-sit web tal-fornitur tas-servizz diġitali; Drittijiet fir-rigward tal-moderazzjoni tal-kontenut Jenfasizza li r-responsabilità għall-infurzar tal-liġi għandha tinġarr mill-awtoritajiet pubbliċi; iqis li d-deċiżjoni finali dwar il-legalità ta' kontenut iġġenerat mill-utent għandha tittieħed minn ġudikatura indipendenti u mhux minn entità kummerċjali privata; Jinsisti li r-regolament għandu jipprojbixxi l-prattiki ta' moderazzjoni tal-kontenut diskriminatorji jew li jinvolvu sfruttament u esklużjoni, speċjalment fil-konfront ta' dawk l-aktar vulnerabbli, u għandu dejjem jirrispetta d-drittijiet u l-libertajiet fundamentali tal-utenti, b'mod partikolari l-libertà tal-espressjoni tagħhom; Jenfasizza l-ħtieġa li l-konsumaturi jiġu protetti aħjar billi tingħata informazzjoni affidabbli u trasparenti dwar eżempji ta' malprassi, bħalma huma d-dikjarazzjonijiet qarrieqa u l-imbrolji; Jirrakkomanda li l-applikazzjoni tar-regolament għandha tiġi mmonitorjata mill-qrib minn entità Ewropea li jkollha l-kompitu li tiżgura l-konformità min-naħa tal-pjattaformi li jospitaw kontenut mad-dispożizzjonijiet tar-regolament, b'mod partikolari billi timmonitorja l-konformità mal-istandards stabbiliti għall-ġestjoni tal-kontenut abbażi ta' rapporti ta' trasparenza u timmonitorja l-algoritmi użati mill-pjattaformi li jospitaw kontenut għall-fini ta' ġestjoni tal-kontenut; jistieden lill-Kummissjoni tivvaluta l-possibilitajiet li ssir ħatra ta' Aġenzija Ewropea jew korp Ewropew eżistenti jew ġodda jew li tikkoordina hija stess network ta' awtoritajiet nazzjonali biex iwettqu dawn il-kompiti (minn hawn 'il quddiem imsejħa "l-entità Ewropea"); Jissuġġerixxi li l-pjattaformi li jospitaw kontenut iressqu regolarment rapporti komprensivi ta' trasparenza abbażi ta' metodoloġija konsistenti u vvalutati abbażi ta' indikaturi tal-prestazzjoni rilevanti, inkluż rigward il-politiki dwar il-kontenut tagħhom u l-konformità tat-termini u l-kundizzjonijiet tagħhom mad-dispożizzjonijiet tal-Att dwar is-Servizzi Diġitali, lill-entità Ewropea; jissuġġerixxi wkoll li l-pjattaformi li jospitaw kontenut jippubblikaw u jagħmlu disponibbli b'mod li jkun faċli u aċċessibbli dawk ir-rapporti kif ukoll il-politiki tagħhom dwar il-ġestjoni tal-kontenut fuq bażi ta' data aċċessibbli pubblikament; Jappella sabiex il-pjattaformi li jospitaw kontenut li jkollhom saħħa sinifikanti fis-suq jevalwaw ir-riskju li l-politiki tagħhom dwar il-ġestjoni tal-kontenut ta' kontenut legali joħolqu għas-soċjetà, b'mod partikolari fir-rigward tal-impatt tagħhom fuq id-drittijiet fundamentali, u jidħlu fi djalogu ta' darbtejn fis-sena mal-entità Ewropea u l-awtoritajiet nazzjonali rilevanti abbażi ta' preżentazzjoni tar-rapporti ta' trasparenza; Jirrakkomanda li l-Istati Membri jipprevedu korpi indipendenti għas-soluzzjoni tat-tilwim, bil-kompitu li jsolvu t-tilwim rigward il-moderazzjoni tal-kontenut; huwa tal-fehma li sabiex jiġu protetti l-pubblikazzjonijiet anonimi u l-interess ġenerali, mhux biss l-utent li tella' l-kontenut li jkun is-suġġett ta' tilwima iżda anki parti terza, bħal pereżempju Ombudsperson, b'interess leġittimu li taġixxi għandha tkun tista' tikkontesta d-deċiżjonijiet dwar il-moderazzjoni tal-kontenut; jafferma d-dritt tal-utenti għal rikors ulterjuri għall-ġustizzja; Jieħu l-pożizzjoni soda li l-Att dwar is-Servizzi Diġitali ma jrid jobbliga lill-pjattaformi li jospitaw kontenut jużaw l-ebda forma ta' kontroll ex ante kompletament awtomatizzat tal-kontenut dment li ma jkunx speċifikat mod ieħor fid-dritt tal-Unjoni eżistenti, u jqis li l-mekkaniżmi użati b'mod volontarju mill-pjattaformi ma jridux iwasslu għal miżuri ta' kontroll ex ante abbażi ta' għodod awtomatizzati jew għal filtraġġ waqt l-applowdjar tal-kontenut u jridu jkunu soġġetti għal awditjar mill-entità Ewropea biex jiġi żgurat li jkun hemm konformità mal-Att dwar is-Servizzi Diġitali; Jenfasizza li l-pjattaformi li jospitaw kontenut iridu jkunu trasparenti fl-ipproċessar tal-algoritmi u tad-data użata biex jitħarrġu; Drittijiet fir-rigward tal-kurazija tal-kontenut, id-data u r-reklami online Iqis li l-amplifikazzjoni tal-kontenut immirata lejn l-utent abbażi tal-fehmiet jew tal-pożizzjonijiet ippreżentati f'tali kontenut hija waħda mill-aktar prattiki detrimentali fis-soċjetà diġitali, speċjalment f'każijiet fejn il-viżibilità ta' tali kontenut tiżdied abbażi tal-interazzjoni preċedenti tal-utent ma' kontenut amplifikat ieħor u bl-iskop li jiġu ottimizzati l-profili tal-utenti għar-reklami mmirati; jinsab imħasseb dwar il-fatt li tali prattiki jiddependu mit-traċċar mifrux u l-estrazzjoni tad-data; jistieden lill-Kummissjoni tanalizza l-impatt ta' tali prattiki u tieħu miżuri leġiżlattivi xierqa; Huwa tal-fehma li l-użu tar-reklamar immirat irid jiġi rregolat b'mod aktar strett favur forom inqas intrużivi ta' reklamar li ma jirrikjedu l-ebda traċċar tal-interazzjoni tal-utent mal-kontenut, u li t-turija ta' reklamar li jagħraf l-imġiba għandu jiddependi mill-kunsens speċifiku, infurmat u mhux ambigwu mogħti mill-utenti b'mod liberu; Jinnota d-dispożizzjonijiet eżistenti li jindirizzaw ir-reklamar immirat fir-Regolament Ġenerali dwar il-Protezzjoni tad-Data u d-Direttiva 2002/58/KE tal-Parlament Ewropew u tal-Kunsill tat-12 ta' Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika); Jirrakkomanda, għalhekk, li l-Att dwar is-Servizzi Diġitali jistabbilixxi limiti ċari u jintroduċi regoli ta' trasparenza fir-rigward tat-termini għall-akkumulazzjoni ta' data bl-iskop li jiġu offruti reklami mmirati kif ukoll fir-rigward tal-funzjonament u l-akkontabilità ta' tali reklamar immirat, speċjalment meta d-data tiġi traċċata fuq siti web ta' partijiet terzi; isostni li jenħtieġu miżuri ġodda li jistabbilixxu qafas għar-relazzjonijiet bejn il-pjattaformi u l-konsumaturi fir-rigward tad-dispożizzjonijiet tat-trasparenza dwar ir-reklamar, in-nudging diġitali u t-trattament preferenzjali; jistieden lill-Kummissjoni tivvaluta l-possibilitajiet ta' regolamentazzjoni tar-reklamar immirat, inkluża t-tneħħija gradwali li twassal għal projbizzjoni; Jenfasizza li f'konformità mal-prinċipju tal-minimizzazzjoni tad-data u sabiex jiġu evitati l-iżvelar mhux awtorizzat, is-serq tal-identità u forom oħra ta' abbuż tad-data personali, l-Att dwar is-Servizzi Diġitali għandu jipprevedi d-dritt tal-użu tas-servizzi diġitali b'mod anonimu kull fejn ikun teknikament possibbli; jistieden lill-Kummissjoni tirrikjedi lill-pjattaformi li jospitaw kontenut jivverifikaw l-identità ta' dawk li jirreklamaw li magħhom għandhom relazzjoni kummerċjali biex jiżguraw l-akkontabilità ta' dawk li jirreklamaw f'każ li l-kontenut promoss jinstab li huwa illegali; jirrakkomanda għalhekk li l-Att dwar is-Servizzi Diġitali jinkludi dispożizzjonijiet legali li jipprevjenu lill-pjattaformi milli jisfruttaw kummerċjalment data ta' partijiet terzi f'sitwazzjonijiet ta' kompetizzjoni ma' dawk il-partijiet terzi; Jiddispjaċih dwar l-asimmetrija ta' informazzjoni li teżisti bejn il-pjattaformi li jospitaw kontenut u l-awtoritajiet pubbliċi u jitlob skambju razzjonalizzat tal-informazzjoni neċessarja; jenfasizza li f'konformità mal-ġurisprudenza dwar il-metadata tal-komunikazzjonijiet, l-awtoritajiet pubbliċi jridu jingħataw aċċess għall-metadata tal-utent biss biex jinvestigaw persuni suspettati b'reati serji u permezz ta' awtorizzazzjoni ġudizzjarja minn qabel; Jirrakkomanda li l-fornituri li jappoġġaw servizz ta' awtentikazzjoni unika li għandhom saħħa sinifikanti fis-suq għandhom ikunu meħtieġa jappoġġaw ukoll mill-inqas sistema waħda ta' identità miftuħa u deċentralizzata bbażata fuq qafas nonproprjetarju; jitlob lill-Kummissjoni tipproponi standards komuni tal-Unjoni għas-sistemi nazzjonali previsti mill-Istati Membri, speċjalment fir-rigward tal-istandards tal-protezzjoni tad-data u l-interoperabilità transfruntiera; Jistieden lill-Kummissjoni tivvaluta l-possibilità li jiġu definiti kundizzjonijiet kuntrattwali ġusti biex tiġi ffaċilitata l-kondiviżjoni tad-data u tiżdied it-trasparenza bil-għan li jiġu indirizzati l-iżbilanċi fis-saħħa fis-suq; jissuġġerixxi, għal dan il-għan, li jiġu esplorati alternattivi biex jiġu ffaċilitati l-interoperabilità, l-interkonnettività u l-portabilità tad-data; jirrimarka li l-kondiviżjoni tad-data għandha tkun akkumpanjata minn salvagwardji adegwati u xierqa inkluża l-anonimizzazzjoni effettiva tad-data personali; Jirrakkomanda li l-Att dwar is-Servizzi Diġitali jirrikjedi lill-pjattaformi li għandhom saħħa sinifikanti fis-suq jipprovdu interfaċċa għall-ipprogrammar tal-applikazzjonijiet, li permezz tagħha l-pjattaformi ta' partijiet terzi u l-utenti tagħhom ikunu jistgħu jinteroperaw mal-funzjonalitajiet ewlenin u mal-utenti tal-pjattaforma li tipprovdi l-interfaċċja għall-ipprogrammar tal-applikazzjonijiet, inklużi s-servizzi ta' partijiet terzi mfassla biex itejbu u jippersonalizzaw l-esperjenza tal-utent, speċjalment permezz ta' servizzi li jippersonalizzaw is-settings tal-privatezza kif ukoll il-preferenzi tal-kurazija tal-kontenut; jissuġġerixxi li l-pjattaformi jiddokumentaw pubblikament l-interfaċċi kollha għall-ipprogrammar tal-applikazzjonijiet li huma jagħmlu disponibbli bil-għan li jippermettu l-interoperabilità u l-interkonnettività tas-servizzi; Huwa tal-fehma qawwija, min-naħa l-oħra, li l-pjattaformi li għandhom saħħa sinifikanti fis-suq li jipprovdu interfaċċa għall-ipprogrammar tal-applikazzjonijiet ma jridu jikkondividu, iżommu, jimmonetizzaw jew jużaw l-ebda data li jirċievu mis-servizzi ta' partijiet terzi; Jenfasizza li l-obbligi ta' interoperabilità u interkonnettività ma jridux jillimitaw, ixekklu jew idewmu l-kapaċità li l-pjattaformi li jospitaw kontenut għandhom li jirranġaw kwistjonijiet ta' sigurtà, u l-ħtieġa li jiġu rranġati l-kwistjonijiet ta' sigurtà lanqas ma għandha twassal għas-sospensjoni indebita tal-interfaċċa għall-ipprogrammar tal-applikazzjonijiet milli tipprovdi interoperabilità u interkonnettività; Ifakkar li d-dispożizzjonijiet dwar l-interoperabilità u l-interkonnettività jridu jirrispettaw il-liġijiet rilevanti kollha dwar il-protezzjoni tad-data; jirrakkomanda, f'dan ir-rigward, li l-pjattaformi jkunu meħtieġa, permezz tal-Att dwar is-Servizzi Diġitali, jiżguraw il-fattibilità teknika tad-dispożizzjonijiet dwar il-portabilità tad-data stabbiliti fl-Artikolu 20(2) tar-Regolament Ġenerali dwar il-Protezzjoni tad-Data; Jitlob li l-pjattaformi li jospitaw kontenut jagħtu lill-utenti għażla reali dwar jekk jagħtux jew le l-kunsens minn qabel biex jintwerew reklamar immirat abbażi tal-interazzjoni preċedenti tal-utent mal-kontenut fuq l-istess pjattaforma li tospita kontenut jew fuq siti web ta' partijiet terzi; jenfasizza li din l-għażla trid tiġi ppreżentata b'mod ċar u li jinftiehem u r-rifjut tagħha ma jridx iwassal għad-diżattivazzjoni tal-aċċess għall-funzjonalitajiet tal-pjattaforma; jenfasizza li l-kunsens f'reklamar immirat ma jridx jitqies bħala mogħti liberament u validu jekk l-aċċess għas-servizz ikun kondizzjonali fuq l-ipproċessar tad-data; jikkonferma mill-ġdid li d-Direttiva 2002/58/KE tagħmel ir-reklamar immirat soġġett għal deċiżjoni ta' parteċipazzjoni fakultattiva u li altrimenti dan huwa ipprojbit; jinnota li peress li l-attivitajiet online tal-individwi jagħtu lok għal għarfien profond dwar l-imġiba tagħhom u jagħmluha possibbli li dawn jiġu mmanipulati, il-ġbir ġenerali u indiskriminat tad-data personali rigward kull użu ta' servizz diġitali jinterferixxi b'mod sproporzjonat mad-dritt għall-privatezza; jikkonferma li l-utenti għandhom id-dritt li ma jkunux soġġetti għal traċċar mifrux meta jkunu qed jużaw is-servizzi diġitali; Jitlob lill-Kummissjoni tiżgura li, fl-istess spirtu, il-konsumaturi xorta jkunu jistgħu jużaw apparat konness għall-funzjonijiet kollha tiegħu, anke jekk il-konsumaturi jirtiraw jew ma jagħtux il-kunsens tagħhom għall-kondiviżjoni ta' data mhux operattiva mal-manifattur tal-apparat jew ma' partijiet terzi; itenni li hemm il-ħtieġa ta' trasparenza fit-termini u l-kundizzjonijiet kuntrattwali rigward il-possibilità u l-ambitu tal-qsim ta' data ma' partijiet terzi; Jitlob barra minn hekk li l-utenti jiġu garantiti livell xieraq ta' trasparenza u influwenza fuq il-kriterji li skonthom issir il-kurazija tal-kontenut u dan isir viżibbli għalihom; jafferma li dan għandu jinkludi wkoll il-possibilità ta' nonparteċipazzjoni fi kwalunkwe kurazija tal-kontenut għajr l-ordni kronoloġika; jissuġġerixxi li l-interfaċċi għall-ipprogrammar tal-applikazzjonijiet ipprovduti mill-pjattaformi għandhom jipermettu lill-utenti jagħżlu s-software jew is-servizzi għall-kurazija tal-kontenut tagħhom; Jissottolinja l-importanza li l-Att dwar is-Servizzi Diġitali jkun legalment sod u effettiv fir-rigward tal-protezzjoni tat-tfal fl-ambjent online, filwaqt li jevita li jiġu imposti obbligi ta' filtrazzjoni jew monitoraġġ ġenerali u jiżgura koordinazzjoni sħiħa u jevita d-duplikazzjoni mar-Regolament Ġenerali dwar il-Protezzjoni tad-Data u mad-Direttiva dwar is-Servizzi tal-Media Awdjoviżiva. Ifakkar li r-reklamar imħallas jew it-tqegħid bi ħlas ta' kontenut sponsorjat għandhom jiġu identifikati b'mod ċar, konċiż u intelliġenti; jissuġġerixxi li l-pjattaformi għandhom jiżvelaw l-oriġini tar-reklami mħallsa u tal-kontenut sponsorizzat; jissuġġerixxi, għal dan il-għan, li l-pjattaformi li jospitaw kontenut jippubblikaw il-kontenut u r-reklami sponsorjati kollha u jagħmluhom viżibbli b'mod ċar għall-utenti tagħhom f'arkivju ta' reklamar aċċessibbli għall-pubbliku, fejn jiġi indikat min ħallas għalihom, u, jekk applikabbli, f'isem min; jenfasizza li dan jinkludi kemm pagamenti diretti kif ukoll dawk indiretti jew kwalunkwe remunerazzjoni oħra li jirċievu l-fornituri tas-servizzi; Jemmen li, jekk id-data rilevanti turi disparità sinifikanti fil-prattiki ta' reklamar qarrieqa u fl-infurzar bejn il-pjattaformi bbażati fl-Unjoni u l-pjattaformi bbażati f'pajjiżi terzi, ikun raġonevoli li jiġu kkunsidrati alternattivi ulterjuri biex tiġi żgurata l-konformità mal-liġijiet fis-seħħ fi ħdan l-Unjoni; jenfasizza l-ħtieġa ta' kundizzjonijiet ekwi bejn dawk li jirreklamaw mill-Unjoni u dawk li jirreklamaw minn pajjiżi terzi; Dispożizzjonijiet rigward it-termini u l-kundizzjonijiet, il-kuntratti intelliġenti u l-blockchains, u d-dritt internazzjonali privat Jinnota ż-żieda fl-hekk imsejħa kuntratti intelliġenti bħal dawk ibbażati fuq it-teknoloġiji tar-reġistru distribwit mingħajr qafas legali ċar; Jistieden lill-Kummissjoni tivvaluta l-iżvilupp u l-użu tat-teknoloġiji tar-reġistru distribwit, inkluża l-blockchain u, b'mod partikolari, tal-kuntratti intelliġenti, tipprovdi gwida biex tiżgura ċ-ċertezza tad-dritt għan-negozju u għall-konsumaturi, b'mod partikolari fir-rigward tal-kwistjonijiet ta' legalità, ta' infurzar tal-kuntratti intelliġenti f'sitwazzjonijiet transfruntiera, u tar-rekwiżiti ta' ċertifikazzjoni notarili fejn applikabbli, u tagħmel proposti għall-qafas legali xieraq; Jissottolinja li l-ekwità u l-konformità mal-istandards tad-drittijiet fundamentali tat-termini u l-kundizzjonijiet imposti mill-intermedjarji fuq l-utenti tas-servizzi tagħhom għandhom ikunu soġġetti għal stħarriġ ġudizzjarju; It-termini u l-kundizzjonijiet li jirrestrinġu indebitament id-drittijiet fundamentali tal-utenti, bħad-dritt għall-privatezza u għal-libertà tal-espressjoni, ma għandhomx ikunu vinkolanti; Jitlob li l-Kummissjoni teżamina modalitajiet biex jiġu żgurati l-ugwaljanza u l-bilanċ xierqa bejn il-partijiet tal-kuntratti intelliġenti billi jitqiesu l-preokkupazzjonijiet privati tal-parti l-aktar dgħajfa jew il-preokkupazzjonijiet pubbliċi bħal dawk relatati mal-akkordji; jenfasizza l-ħtieġa li jiġi żgurat li d-drittijiet tal-kredituri fil-proċeduri ta' insolvenza u ristrutturar jiġu rispettati; jirrakkomanda bil-qawwa li l-kuntratti intelliġenti jinkludu mekkaniżmi li jkunu jistgħu jwaqqfu u jirrinversaw l-eżekuzzjoni tagħhom u l-pagamenti relatati; Jitlob lill-Kummissjoni biex, b'mod partikolari, taġġorna d-dokument ta' gwida eżistenti tagħha dwar id-Direttiva 2011/83/UE tal-Parlament Ewropew u tal-Kunsill tal-25 ta' Ottubru 2011 dwar id-drittijiet tal-konsumatur sabiex tiċċara jekk tqisx li l-kuntratti intelliġenti jaqgħu taħt l-eżenzjoni tal-punt (l) tal-Artikolu 3(3) ta' dik id-Direttiva, u – jekk iva – f'liema ċirkustanzi, u tiċċara l-kwistjoni tad-dritt ta' reċess; Jenfasizza l-ħtieġa li t-teknoloġiji blockchain, u l-kuntratti intelliġenti b'mod partikolari, jintużaw f'konformità mar-regoli u r-rekwiżiti tal-antitrust, inklużi dawk li jipprojbixxu l-akkordji jew il-prattiki miftiehma; Iqis li t-termini u l-kundizzjonijiet standard la għandhom jipprevjenu l-aċċess effettiv għall-ġustizzja fil-qrati tal-Unjoni u lanqas ma għandhom iċaħħdu liċ-ċittadini jew lin-negozji tal-Unjoni mid-drittijiet tagħhom; jistieden lill-Kummissjoni tivvaluta jekk il-protezzjoni tad-drittijiet ta' aċċess għad-data skont id-dritt internazzjonali privat hijiex inċerta u twassalx għal żvantaġġi għaċ-ċittadini u n-negozji tal-Unjoni; Jenfasizza l-importanza li jiġi żgurat li l-użu tas-servizzi diġitali fl-Unjoni jkun kompletament regolat mid-dritt tal-Unjoni taħt il-ġurisdizzjoni tal-qrati tal-Unjoni; Jikkonkludi wkoll li s-soluzzjonijiet leġiżlattivi għal dawn il-kwistjonijiet imisshom jinstabu fil-livell tal-Unjoni jekk l-azzjoni fil-livell internazzjonali ma tkunx tidher fattibbli, jew jekk ikun hemm riskju li tali azzjoni tieħu fit-tul wisq biex tilħaq il-milja tagħha; Jenfasizza li l-fornituri tas-servizzi stabbiliti fl-Unjoni ma jridux ikunu meħtieġa jneħħu jew jiddiżattivaw l-aċċess għal informazzjoni li tkun legali fil-pajjiż ta' oriġini tagħhom; Jagħti istruzzjonijiet lill-President tiegħu biex jgħaddi din ir-riżoluzzjoni u r-rakkomandazzjonijiet dettaljati annessi magħha lill-Kummissjoni u lill-Kunsill. ANNESS GĦAR-RIŻOLUZZJONI: RAKKOMANDAZZJONIJIET DETTALJATI DWAR IL-KONTENUT TAL-PROPOSTA MITLUBA A. PRINĊIPJI U GĦANIJIET TAL-PROPOSTA MITLUBA IL-PRINĊIPJI U L-GĦANIJIET EWLENIN TAL-PROPOSTA: • Il-proposta tippreżenta ż-żewġ atti li għandhom jiġu inklużi fl-Att dwar is-Servizzi Diġitali u l-atti li huma anċillari għall-Att dwar is-Servizzi Diġitali. • Il-proposta għandha l-għan li ssaħħaħ ir-regoli tad-dritt ċivili u kummerċjali applikabbli għall-entitajiet kummerċjali li joperaw online fir-rigward tas-servizzi diġitali. • Il-proposta għandha l-għan li ssaħħaħ u tiċċara d-drittijiet kuntrattwali tal-utenti fir-rigward tal-moderazzjoni u l-kurazija tal-kontenut. • Il-proposta għandha l-għan li tkompli tindirizza t-termini u l-kundizzjonijiet inammissibbli u inġusti użati għall-finijiet tas-servizzi diġitali. • Il-proposta tindirizza l-kwistjoni tal-aspetti tal-ġbir tad-data li jmorru kontra d-drittijiet kuntrattwali ġusti tal-utenti kif ukoll ir-regoli dwar il-kunfidenzjalità online u dwar il-protezzjoni tad-data. • Il-proposta tindirizza l-importanza tal-implimentazzjoni ġusta tad-drittijiet tal-utenti fir-rigward tal-interoperabilità u l-portabilità. • Il-proposta tqajjem l-importanza tar-regoli tad-dritt internazzjonali privat li jipprovdu ċarezza ġuridika fir-rigward tat-termini u l-kundizzjonijiet mhux negozjabbli użati mill-pjattaformi online, kif ukoll tal-iżgurar tad-dritt tal-aċċess għad-data u l-garanzija tal-aċċess għall-ġustizzja. • Il-proposta ma tindirizzax l-aspetti relatati mar-regolamentazzjoni tal-postijiet tas-suq online, li madankollu għandhom jitqiesu mill-Pakkett tal-Att dwar is-Servizzi Diġitali li għandu jiġi propost mill-Kummissjoni. • Il-proposta tqajjem il-ħtieġa ta' valutazzjoni tan-neċessità ta' regolamentazzjoni xierqa tal-aspetti tad-dritt ċivili u kummerċjali fil-qasam tat-teknoloġiji tar-reġistru distribwit, inklużi l-blockchains u, b'mod partikolari, tindirizza n-neċessità ta' regolamentazzjoni xierqa tal-aspetti tad-dritt ċivili u kummerċjali tal-kuntratti intelliġenti. I. PROPOSTI LI GĦANDHOM JIĠU INKLUŻI FL-ATT DWAR IS-SERVIZZI DIĠITALI L-elementi ewlenin tal-proposti li għandhom jiġu inklużi fl-Att dwar is-Servizzi Diġitali għandhom ikunu: Regolament dwar id-drittijiet kuntrattwali fir-rigward tal-ġestjoni tal-kontenut u li fih l-elementi li ġejjin: • Għandu japplika għall-ġestjoni tal-kontenut, inklużi l-moderazzjoni u l-kurazija tal-kontenut, fir-rigward ta' kontenut aċċessibbli fl-Unjoni. • Għandu jipprovdi prinċipji proporzjonati għall-moderazzjoni tal-kontenut. • Għandu jipprovdi standards formali u proċedurali għal mekkaniżmu ta' avviż u azzjoni, li jkunu proporzjonati għall-pjattaforma u għan-natura u l-impatt tal-ħsara, effettivi u li jibqgħu validi fil-futur. • Għandu jipprevedi mekkaniżmu indipendenti għas-soluzzjoni tat-tilwim fl-Istati Membri mingħajr ma jillimita l-aċċess għal rimedju ġudizzjarju. • Għandu jindika sett ta' indikaturi ċari biex tiġi definita s-saħħa fis-suq tal-pjattaformi li jospitaw kontenut, sabiex jiġi ddeterminat jekk ċerti pjattaformi li jospitaw kontenut li ma għandhomx saħħa sinifikanti fis-suq jistgħux jiġu eżentati minn ċerti dispożizzjonijiet. Tali indikaturi jistgħu jinkludu d-daqs tan-network tal-pjattaforma (numru ta' utenti), is-saħħa finanzjarja tagħha, l-aċċess għad-data, il-livell ta' integrazzjoni vertikali, jew il-preżenza ta' effett ta' intrappolament. • Għandu jipprovdi regoli dwar ir-responsabilità tal-pjattaformi li jospitaw kontenut għall-oġġetti mibjugħa jew reklamati fuqhom filwaqt li jitqiesu l-attivitajiet ta' appoġġ għall-SMEs sabiex jitnaqqas kemm jista' jkun il-piż minn fuqhom meta jkunu qed jadattaw għal din ir-responsabilità. • Għandu jagħmel distinzjoni ċara bejn kontenut illegali u kontenut ta' ħsara fl-applikazzjoni tal-għażliet ta' politika xierqa. F'dan ir-rigward, kwalunkwe miżura fl-Att dwar is-Servizzi Diġitali għandha tikkonċerna biss kontenut illegali kif definit fid-dritt tal-Unjoni u dak nazzjonali. • Għandu jkun ibbażat fuq prinċipji stabbiliti fir-rigward tad-determinazzjoni tal-leġiżlazzjoni applikabbli għall-konformità mad-dritt amministrattiv, u għandu, fid-dawl tal-konverġenza dejjem tikber tad-drittijiet tal-utenti, jiddikjara b'mod ċar li l-aspetti kollha fil-kamp ta' applikazzjoni tiegħu huma rregolati minn dawk il-prinċipji. • Għandu jirrispetta bis-sħiħ il-Karta tad-Drittijiet Fundamentali tal-Unjoni Ewropea u r-regoli tal-Unjoni li jipproteġu lill-utenti u s-sikurezza, il-privatezza u d-data personali tagħhom, kif ukoll drittijiet fundamentali oħra. • Għandu jipprovdi għal djalogu bejn il-pjattaformi li jospitaw kontenut li għandhom saħħa sinifikanti fis-suq u l-entità Ewropea dwar il-ġestjoni tar-riskji tal-ġestjoni tal-kontenut ta' kontenut legali. Il-Kummissjoni għandha tikkunsidra l-possibilitajiet ta' entità Ewropea bil-kompitu li tiżgura l-konformità mad-dispożizzjonijiet tal-proposta permezz tal-miżuri li ġejjin: • monitoraġġ regolari tal-algoritmi użati mill-pjattaformi li jospitaw kontenut għall-fini tal-ġestjoni tal-kontenut; • rieżami regolari tal-konformità tal-pjattaformi li jospitaw kontenut mad-dispożizzjonijiet tar-regolament, abbażi tar-rapporti ta' trasparenza pprovduti mill-pjattaformi li jospitaw kontenut u l-bażi tad-data pubblika tad-deċiżjonijiet dwar it-tneħħija ta' kontenut li għandha tiġi stabbilita mill-Att dwar is-Servizzi Diġitali; • ħidma mal-pjattaformi li jospitaw kontenut dwar l-aħjar prattiki biex jiġu ssodisfati r-rekwiżiti tat-trasparenza u tal-akkontabilità għat-termini u l-kundizzjonijiet, kif ukoll l-aħjar prattiki fil-moderazzjoni tal-kontenut u l-implimentazzjoni tal-proċeduri ta' notifika u azzjoni; • kooperazzjoni u koordinazzjoni mal-awtoritajiet nazzjonali tal-Istati Membri fir-rigward tal-implimentazzjoni tal-Att dwar is-Servizzi Diġitali; • ġestjoni ta' fond iddedikat biex l-Istati Membri jingħataw assistenza biex jiffinanzjaw l-ispejjeż operattivi tal-korpi indipendenti għas-soluzzjoni tat-tilwim deskritti fir-regolament, iffinanzjat permezz ta' multi imposti fuq pjattaformi li jospitaw kontenut għan-nuqqas ta' konformità mad-dispożizzjonijiet tal-Att dwar is-Servizzi Diġitali kif ukoll permezz ta' kontribuzzjoni mill-pjattaformi li jospitaw kontenut li għandhom saħħa sinifikanti fis-suq; • impożizzjoni ta' multi għan-nuqqas ta' konformità mal-Att dwar is-Servizzi Diġitali. Il-multi għandhom jikkontribwixxu għall-fond iddedikat speċjali maħsub biex jassisti lill-Istati Membri jiffinanzjaw l-ispejjeż operattivi tal-korpi għas-soluzzjoni tat-tilwim deskritti fir-regolament. Il-każijiet ta' nuqqas ta' konformità għandhom jinkludu: o in-nuqqas ta' implimentazzjoni tad-dispożizzjonijiet tar-regolament; o in-nuqqas ta' forniment ta' termini u kundizzjonijiet trasparenti, aċċessibbli, ekwi u mhux diskriminatorji; o in-nuqqas ta' għoti ta' aċċess lill-entità Ewropea għall-algoritmi ta' ġestjoni tal-kontenut għall-fini ta' rieżami; o in-nuqqas ta' preżentazzjoni tar-rapporti ta' trasparenza lill-entità Ewropea; • pubblikazzjoni ta' rapporti darbtejn fis-sena dwar l-attivitajiet kollha tagħha u rappurtar lill-Istituzzjonijiet Ewropej. Ir-rapporti ta' trasparenza dwar il-ġestjoni tal-kontenut għandhom jiġu stabbiliti kif ġej: L-Att dwar is-Servizzi Diġitali għandu jkun fih dispożizzjonijiet li jirrikjedu li l-pjattaformi li jospitaw kontenut jippubblikaw u jipprovdu regolarment rapporti ta' trasparenza lill-entità Ewropea. Tali rapporti għandhom ikunu komprensivi, skont metodoloġija konsistenti, u għandhom jinkludu b'mod partikolari: • informazzjoni dwar l-avviżi pproċessati mill-pjattaforma li tospita kontenut, bl-inklużjoni ta' dan li ġej: o l-għadd totali ta' avviżi riċevuti, għal liema tipi ta' kontenut, u l-azzjoni meħuda f'dan ir-rigward; o l-għadd ta' avviżi riċevuti għal kull kategorija ta' entitajiet li jressqu tali avviżi, bħalma huma l-individwi privati, l-awtoritajiet pubbliċi jew l-impriżi privati; o l-għadd totali ta' talbiet ta' tneħħija li ġew issodisfati u l-għadd totali ta' riferimenti ta' kontenut lill-awtoritajiet kompetenti; o l-għadd totali ta' kontroavviżi jew appelli riċevuti, kif ukoll informazzjoni dwar kif ġew solvuti; o il-perjodu medju ta' żmien li jkun għadda bejn il-pubblikazzjoni, l-avviż, il-kontroavviż u l-azzjoni; • informazzjoni dwar l-għadd ta' membri tal-persunal impjegati għall-moderazzjoni tal-kontenut, fejn jinsabu u l-edukazzjoni u l-ħiliet lingwistiċi tagħhom, kif ukoll dwar l-algoritmi kollha użati biex jittieħdu d-deċiżjonijiet; • informazzjoni dwar talbiet għall-informazzjoni li jkunu saru mill-awtoritajiet pubbliċi, bħal dawk responsabbli għall-infurzar tal-liġi, inklużi l-għadd tat-talbiet issodisfati kompletament u l-għadd tat-talbiet li ma ġewx issodisfati jew li ġew issodisfati parzjalment biss; • informazzjoni dwar l-infurzar tat-termini u l-kundizzjonijiet u informazzjoni dwar id-deċiżjonijiet tal-qorti li jordnaw l-annullament u/jew il-modifika tat-termini u l-kundizzjonijiet meqjusa illegali minn Stat Membru. Barra minn hekk, huwa meħtieġ li l-pjattaformi li jospitaw kontenut jippubblikaw id-deċiżjonijiet tagħhom dwar it-tneħħija tal-kontenut fuq bażi ta' data aċċessibbli pubblikament biex tiżdied it-trasparenza għall-utenti. Il-korpi indipendenti għas-soluzzjoni tat-tilwim li għandhom jiġu stabbiliti permezz tar-regolament għandhom joħorġu rapporti dwar l-għadd ta' riferimenti mressqa quddiemhom, inkluż l-għadd ta' riferimenti kkunsidrati. PROPOSTI ANĊILLARI GĦALL-ATT DWAR IS-SERVIZZI DIĠITALI Il-miżuri rigward il-kurazija ta' kontenut, data u reklami online bi ksur tad-drittijiet kuntrattwali ġusti tal-utenti għandhom jinkludu: • Miżuri li jimminimizzaw id-data miġbura mill-pjattaformi li jospitaw kontenut, abbażi tal-interazzjonijiet tal-utenti mal-kontenut ospitat fuq il-pjattaformi li jospitaw kontenut, bil-għan li jiġu kkumpilati profili ta' reklamar immirat, b'mod partikolari billi jiġu imposti kundizzjonijiet stretti għall-użu tar-reklami mmirati personali u billi jkun meħtieġ il-kunsens speċifiku, infurmat u mhux ambigwu mogħti minn qabel b'mod liberu mill-utent; Il-kunsens għar-reklamar immirat m'għandux jitqies bħala mogħti b'mod liberu u validu jekk l-aċċess għas-servizz ikun kondizzjonali fuq l-ipproċessar tad-data. • L-utenti tal-pjattaformi li jospitaw kontenut għandhom jiġu infurmati jekk ikunu soġġetti għal reklamar immirat, jingħataw aċċess għall-profil tagħhom mibni mill-pjattaformi li jospitaw kontenut u l-possibilità li jimmodifikawh, u jingħataw l-għażla li jipparteċipaw jew li ma jipparteċipawx u li jirtiraw il-kunsens tagħhom li jkunu soġġetti għal reklami mmirati. • Il-pjattaformi li jospitaw kontenut għandhom jagħmlu disponibbli arkivju tar-reklami u kontenut sponsorizzat li ntwerew lill-utenti tagħhom, bl-inklużjoni ta' dan li ġej: o jekk il-kontenut sponsorizzat jew l-isponsorizzazzjoni humiex attwalment attivi jew inattivi, o il-perjodu ta' żmien li matulu r-reklam jew il-kontenut sponsorizzat kien attiv; o l-isem u d-dettalji ta' kuntatt tal-isponsor jew ta' min jirreklama, u, jekk ikun differenti, ta' dak li f'ismu jkun tqiegħed ir-reklam jew il-kontenut sponsorizzat; o l-għadd totali ta' utenti milħuqa; o informazzjoni dwar il-grupp ta' utenti fil-mira. It-triq lejn l-implimentazzjoni ġusta tad-drittijiet tal-utenti fir-rigward tal-interoperabilità, l-interkonnettività u l-portabilità għandha tinkludi: • valutazzjoni tal-possibilità li jiġu definiti kundizzjonijiet kuntrattwali ġusti biex tiġi ffaċilitata l-kondiviżjoni tad-data bil-għan li jiġu indirizzati l-iżbilanċi fis-saħħa fis-suq, b'mod partikolari permezz tal-interoperabilità, l-interkonnettività u l-portabilità tad-data. • rekwiżit li l-pjattaformi li għandhom saħħa sinifikanti fis-suq jipprovdu interfaċċa għall-ipprogrammar tal-applikazzjonijiet, li permezz tagħha l-pjattaformi ta' partijiet terzi u l-utenti tagħhom ikunu jistgħu jinteroperaw mal-funzjonalitajiet ewlenin u mal-utenti tal-pjattaforma li tipprovdi l-interfaċċja għall-ipprogrammar tal-applikazzjonijiet, inklużi s-servizzi ta' partijiet terzi mfassla biex itejbu u jippersonalizzaw l-esperjenza tal-utent, speċjalment permezz ta' servizzi li jippersonalizzaw is-settings tal-privatezza kif ukoll il-preferenzi tal-kurazija tal-kontenut; • dispożizzjonijiet li jiżguraw li l-pjattaformi li għandhom sinifikanti fis-suq li jipprovdu interfaċċa għall-ipprogrammar tal-applikazzjonijiet ma jistgħu jikkondividu, iżommu, jimmonetizzaw jew jużaw l-ebda data li jirċievu mis-servizzi ta' partijiet terzi; • dispożizzjonijiet li jiżguraw li l-obbligi ta' interoperabilità u interkonnettività ma jkunux jistgħu jillimitaw, ixekklu jew idewmu l-kapaċità li l-pjattaformi li jospitaw kontenut għandhom li jirranġaw kwistjonijiet ta' sigurtà, u li jiżguraw ukoll li l-ħtieġa li jiġu rranġati l-kwistjonijiet ta' sigurtà lanqas ma għandha twassal għas-sospensjoni indebita tal-interfaċċa għall-ipprogrammar tal-applikazzjonijiet li tipprovdi l-interoperabilità u l-interkonnettività; • dispożizzjonijiet li jiżguraw li l-pjattaformi jkunu meħtieġa mill-Att dwar is-Servizzi Diġitali jiżguraw il-fattibilità teknika tad-dispożizzjonijiet dwar il-portabilità tad-data stabbiliti fl-Artikolu 20(2) tar-Regolament Ġenerali dwar il-Protezzjoni tad-Data; • dispożizzjonijiet li jiżguraw li l-pjattaformi li jospitaw kontenut li għandhom saħħa sinifikanti fis-suq jiddokumentaw pubblikament l-interfaċċi kollha għall-ipprogrammar tal-applikazzjonijiet li huma jagħmlu disponibbli bil-għan li jippermettu l-interoperabilità u l-interkonnettività tas-servizzi. It-triq lejn ir-regolamentazzjoni xierqa tal-aspetti tad-dritt ċivili u kummerċjali tat-teknoloġiji tar-reġistru distribwit, inklużi l-blockchains u, b'mod partikolari, il-kuntratti intelliġenti għandha tinkludi: • miżuri li jiżguraw li jkun hemm fis-seħħ il-qafas leġiżlattiv xieraq għall-iżvilupp u l-użu tas-servizzi diġitali inklużi t-teknoloġiji tar-reġistru distribwit, bħall-blockchains u l-kuntratti intelliġenti; • miżuri li jiżguraw li l-kuntratti intelliġenti jkunu mgħammra b'mekkaniżmi li jistgħu jwaqqfu jew jirrinversaw l-eżekuzzjoni tagħhom, b'mod partikolari minħabba t-tħassib privat tal-parti l-aktar dgħajfa jew it-tħassib pubbliku bħal dak relatat mal-akkordji u fir-rigward tad-drittijiet tal-kredituri fi proċeduri ta' insolvenza u ta' ristrutturar; • miżuri li jiżguraw bilanċ u ugwaljanza xierqa bejn il-partijiet tal-kuntratti intelliġenti, filwaqt li jitqies, b'mod partikolari, l-interess tan-negozji ż-żgħar u l-SMEs, li għalihom il-Kummissjoni għandha teżamina l-modalitajiet possibbli; • aġġornament tad-dokument ta' gwida eżistenti dwar id-Direttiva 2011/83/UE sabiex jiġi ċċarat jekk il-kuntratti intelliġenti jaqgħux taħt l-eżenzjoni fil-punt (i) tal-Artikolu 3(3) ta' dik id-Direttiva, u jiġu ċċarati wkoll kwistjonijiet relatati mat-tranżazzjonijiet transfruntiera, ir-rekwiżiti ta' ċertifikazzjoni notarili u d-dritt ta' reċess; It-triq lejn regoli ekwi tad-dritt internazzjonali privat li ma jċaħħdux lill-utenti mill-aċċess għall-ġustizzja għandha: • tiżgura li t-termini u l-kundizzjonijiet standard ma jinkludux dispożizzjonijiet li jirregolaw kwistjonijiet tad-dritt internazzjonali privat għad-detriment tal-aċċess għall-ġustizzja, b'mod partikolari permezzz tal-infurzar effettiv tal-miżuri eżistenti f'dan ir-rigward; • tinkludi miżuri li jiċċaraw ir-regoli tad-dritt internazzjonali privat b'rabta mal-attivitajiet tal-pjattaformi fir-rigward tad-data, sabiex ma jkunux ta' detriment għaċ-ċittadini tal-Unjoni; • tibni fuq il-multilateraliżmu u, jekk ikun possibbli, jintlaħaq qbil dwarha fil-fora internazzjonali xierqa. Huwa biss meta jkun impossibbli li tinstab soluzzjoni bbażata fuq il-multilateraliżmu fi żmien raġonevoli, li għandhom jiġu proposti miżuri biex jiġu applikati fi ħdan l-Unjoni, sabiex ikun żgurat li l-użu tas-servizzi diġitali fl-Unjoni jkun regolat kompletament mid-dritt tal-Unjoni skont il-ġurisdizzjoni tal-qrati tal-Unjoni. B. TEST TAL-PROPOSTA LEĠIŻLATTIVA MITLUBA Proposta għal REGOLAMENT TAL-PARLAMENT EWROPEW U TAL-KUNSILL dwar id-drittijiet kuntrattwali fir-rigward tal-ġestjoni tal-kontenut IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 114 tiegħu, Wara li kkunsidraw il-proposta tal-Kummissjoni Ewropea, Wara li l-abbozz ta' att leġiżlattiv intbagħat lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew, Filwaqt li jaġixxu skont il-proċedura leġiżlattiva ordinarja, (1) It-termini u l-kundizzjonijiet li l-fornituri tas-servizzi diġitali japplikaw fir-relazzjonijiet mal-utenti spiss ma jkunux negozjabbli u jistgħu jiġu emendati unilateralment minn dawk il-fornituri. Hija meħtieġa azzjoni fil-livell leġiżlattiv sabiex jiġu stabbiliti standards minimi għal tali termini u kundizzjonijiet, b'mod partikolari fir-rigward tal-istandards proċedurali għall-ġestjoni tal-kontenut; (2) Is-sistemi tad-dritt ċivili li jirregolaw il-prattiki tal-pjattaformi li jospitaw kontenut fir-rigward tal-moderazzjoni tal-kontenut huma bbażati fuq ċerti dispożizzjonijiet speċifiċi għas-settur fil-livell tal-Unjoni kif ukoll fuq il-liġijiet li jgħadduhom l-Istati Membri fil-livell nazzjonali, u hemm differenzi notevoli fl-obbligi imposti minn dawk ir-reġimi tad-dritt ċivili fuq il-pjattaformi li jospitaw kontenut u fil-mekkaniżmi ta' infurzar tagħhom. (3) Il-frammentazzjoni li tirriżulta minn reġimi tad-dritt ċivili li jirregolaw il-moderazzjoni ta' kontenut minn pjattaformi li jospitaw kontenut mhux biss toħloq inċertezzi tad-dritt, li jistgħu jwasslu biex tali pjattaformi jadottaw prattiki aktar stretti minn dawk meħtieġa sabiex jitnaqqsu r-riskji kkawżati mill-użu tas-servizz tagħhom, iżda twassal ukoll għal frammentazzjoni tas-Suq Uniku Diġitali, u dan ixekkel it-tkabbir u l-innovazzjoni u l-iżvilupp tan-negozji Ewropej fis-Suq Uniku Diġitali. (4) Minħabba l-effetti detrimentali tal-frammentazzjoni tas-Suq Uniku Diġitali, u l-inċertezza tad-dritt li tirriżulta għan-negozji u għall-konsumaturi, il-karattru internazzjonali tal-ospitar ta' kontenut, l-ammont kbir ta' kontenut li jirrikjedi moderazzjoni, u s-saħħa sinifikanti fis-suq li għandhom għadd żgħir ta' pjattaformi li jospitaw kontenut li jinsabu barra mill-Unjoni, id-diversi kwistjonijiet li jirriżultaw fir-rigward tal-ospitar ta' kontenut jeħtieġ li jiġu regolati b'mod li jinvolvi armonizzazzjoni sħiħa u għalhekk permezz ta' regolament. (5) Rigward ir-relazzjonijiet mal-utenti, jenħtieġ li dan ir-Regolament jistabbilixxi standards minimi għall-ekwità, għat-trasparenza u għall-akkontabilità tat-termini u l-kundizzjonijiet tal-pjattaformi li jospitaw kontenut. Jenħtieġ li t-termini u l-kundizzjonijiet ikunu ċari, aċċessibbli, li jinftiehmu u mhux ambigwi u jenħtieġ li jinkludu standards u proċeduri ekwi, trasparenti, vinkolanti u uniformi għall-moderazzjoni tal-kontenut, li jenħtieġ li jiggarantixxu rikors aċċessibbli u indipendenti għal rimedju ġudizzjarju u jikkonformaw mad-drittijiet fundamentali. (6) L-amplifikazzjoni tal-kontenut immirata lejn l-utenti abbażi tal-fehmiet jew tal-pożizzjonijiet ippreżentati f'tali kontenut hija waħda mill-aktar prattiki detrimentali fis-soċjetà diġitali, speċjalment f'każijiet fejn il-viżibilità ta' tali kontenut tiżdied abbażi tal-interazzjoni preċedenti tal-utenti ma' kontenut amplifikat ieħor u bl-iskop li jiġu ottimizzati l-profili tal-utenti għal reklami mmirati; (7) L-algoritmi li jiddeċiedu dwar il-klassifikazzjoni tar-riżultati tat-tiftix jinfluwenzaw il-komunikazzjonijiet u l-interazzjonijiet individwali u soċjali u jistgħu jkunu qed jiffurmaw l-opinjonijiet, speċjalment fil-każ tal-kontenut tal-media. (8) Sabiex jiġi żgurat, inter alia, li l-utenti jkunu jistgħu jaffermaw id-drittijiet tagħhom, jenħtieġ li huma jingħataw grad xieraq ta' trasparenza u ta' influwenza fuq il-kurazija tal-kontenut li jintwerielhom, inkluża l-possibilità li jagħżlu li ma jipparteċipaw fl-ebda kurazija ta' kontenut ħlief dik tal-ordni kronoloġiku. B'mod partikolari, jenħtieġ li l-utenti ma jkunux soġġetti għall-kurazija mingħajr il-kunsens speċifiku, infurmat u mhux ambigwu mogħti minn qabel b'mod ħieles. Jenħtieġ li l-kunsens għal reklamar immirat ma jitqiesx bħala mogħti b'mod liberu u validu jekk l-aċċess għas-servizz ikun kondizzjonali fuq l-ipproċessar tad-data. (9) Il-kunsens mogħti b'mod ġenerali minn utent għat-termini u l-kundizzjonijiet tal-pjattaformi li jospitaw kontenut jew għal kwalunkwe deskrizzjoni ġenerali oħra tar-regoli dwar il-ġestjoni tal-kontenut minn pjattaformi li jospitaw kontenut jenħtieġ li ma jitqiesx bħala kunsens suffiċjenti biex jintwera kontenut b'kurazija awtomatika lill-utent. (10) Dan ir-Regolament ma jobbligax lill-pjattaformi li jospitaw kontenut jużaw xi forma ta' kontroll ex ante awtomatizzat tal-kontenut, sakemm ma jkunx speċifikat mod ieħor fid-dritt eżistenti tal-Unjoni, u jipprevedi li l-proċeduri ta' moderazzjoni tal-kontenut użati b'mod volontarju mill-pjattaformi ma għandhomx iwasslu għal miżuri ta' kontroll ex ante bbażati fuq għodod awtomatizzati jew fuq il-filtraġġ waqt l-applowdjar tal-kontenut. (11) Dan ir-Regolament jenħtieġ li jinkludi wkoll dispożizzjonijiet kontra l-prattiki diskriminatorji ta' moderazzjoni tal-kontenut, l-esplojtazzjoni jew l-esklużjoni, għall-finijiet tal-moderazzjoni tal-kontenut, speċjalment meta l-kontenut maħluq mill-utenti jitneħħa fuq il-bażi tal-apparenza, l-oriġini etnika, is-sess, l-orjentazzjoni sesswali, ir-reliġjon jew it-twemmin, id-diżabilità, l-età, it-tqala jew it-trobbija tat-tfal, il-lingwa jew il-klassi soċjali. (12) Id-dritt li jinħareġ avviż skont dan ir-Regolamentjenħtieġ li jibqa' f'id kwalunkwe persuna fiżika jew ġuridika, inklużi korpi pubbliċi, li lilhom jiġi pprovdut kontenut permezz ta' sit web jew applikazzjoni. (13) Wara li jkun inħareġ avviż, min ikun tella' kontenut (l-uploader) jenħtieġ li jiġi infurmat dwar dan mill-pjattaforma li tospita l-kontenut u b'mod partikolari dwar ir-raġuni tal-avviż u tal-azzjoni li għandha tittieħed, u jenħtieġ li jingħata informazzjoni dwar il-proċedura, inkluż dwar l-appell u r-riferiment lil korpi indipendenti għas-soluzzjoni tat-tilwim, u dwar ir-rimedji disponibbli fil-każ ta' avviżi foloz. Madankollu, jenħtieġ li tali informazzjoni ma tingħatax jekk il-pjattaforma li tospita kontenut tkun ġiet infurmata mill-awtoritajiet pubbliċi li għaddejjin investigazzjonijiet mill-awtoritajiet tal-infurzar tal-liġi. F'każ bħal dan, jenħtieġ li jkun f'idejn l-awtoritajiet rilevanti li jinfurmaw lill-uploader dwar il-kwistjoni ta' avviż, skont ir-regoli applikabbli. (14) Il-partijiet ikkonċernati kollha jenħtieġ li jiġu infurmati dwar deċiżjoni fir-rigward ta' avviż. L-informazzjoni pprovduta lill-partijiet ikkonċernati jenħtieġ li tinkludi wkoll, minbarra l-eżitu tad-deċiżjoni, mill-inqas ir-raġuni għad-deċiżjoni u jekk id-deċiżjoni tteħditx biss minn bniedem, kif ukoll informazzjoni rilevanti dwar rieżami jew rimedju. (15) Il-kontenut jenħtieġ li jitqies bħala manifestament illegali jekk, mingħajr ebda dubju u mingħajr il-ħtieġa ta' eżami fil-fond, ikun bi ksur tad-dispożizzjonijiet legali li jirregolaw il-legalità tal-kontenut fuq l-internet. (16) Minħabba n-natura immedjata tal-ospitar ta' kontenut u l-iskop ta' spiss efimeru li jittella' kontenut, huwa meħtieġ li jiġu pprovduti korpi indipendenti ta' soluzzjoni tat-tilwim bil-għan li jiġi pprovdut rikors extraġudizzjarju rapidu u effiċjenti. Tali korpi jenħtieġ li jkunu kompetenti biex jaġġudikaw tilwim dwar il-legalità tal-kontenut imtella' mill-utenti u l-applikazzjoni korretta tat-termini u l-kundizzjonijiet. Madankollu, jenħtieġ li dak il-proċess ma jżommx lill-utent milli jkollu d-dritt ta' aċċess għall-ġustizzja u għal rimedju ġudizzjarju ulterjuri. (17) L-istabbiliment ta' korpi indipendenti għas-soluzzjoni tat-tilwim jista' jtaffi l-piż minn fuq il-qrati, billi jipprovdi soluzzjoni rapida għat-tilwim dwar deċiżjonijiet ta' ġestjoni tal-kontenut, mingħajr preġudizzju għad-dritt għal rimedju ġudizzjarju quddiem qorti. Minħabba li l-pjattaformi li jospitaw kontenut li għandhom saħħa sinifikanti fis-suq jistgħu b'mod partikolari jiggwadanjaw mill-introduzzjoni ta' korpi indipendenti għas-soluzzjoni tat-tilwim, huwa xieraq li dawn jikkontribwixxu għall-finanzjament ta' tali korpi. Dan il-fond jenħtieġ li jkun ġestit mill-entità Ewropea b'mod indipendenti sabiex tassisti lill-Istati Membri fil-finanzjament tal-ispejjeż operattivi tal-korpi indipendenti għas-soluzzjoni tat-tilwim. L-Istati Membri jenħtieġ li jiżguraw li tali korpi jingħataw riżorsi adegwati biex jiżguraw il-kompetenza u l-indipendenza tagħhom. (18) L-utenti jenħtieġ li jkollhom id-dritt ta' rinviju għal korp ġust u indipendenti ta' soluzzjoni tat-tilwim bħala mekkaniżmu alternattiv ta' soluzzjoni tat-tilwim, biex jikkontestaw deċiżjoni meħuda minn pjattaforma li tospita kontenut wara avviż dwar il-kontenut li huma jkunu tellgħu. In-notifikaturi jenħtieġ li jkollhom dak id-dritt jekk irid ikollhom locus standi fi proċedura ċivili rigward il-kontenut inkwistjoni. (19) Fir-rigward tal-ġurisdizzjoni, il-korp indipendenti kompetenti għas-soluzzjoni tat-tilwim jenħtieġ li jkun dak li jinsab fl-Istat Membru li fih ikun ittella' l-kontenut li jifforma s-suġġett tat-tilwima. Jenħtieġ li dejjem ikun possibbli li l-persuni fiżiċi jressqu lmenti quddiem il-korp indipendenti għas-soluzzjoni tat-tilwim tal-Istati Membri ta' residenza tagħhom. (20) L-iżvelar ta' informazzjoni protetta jgħin biex jiġi evitat il-ksur tal-liġi u jiġu identifikati t-theddid jew il-ħsara għall-interess ġenerali li altrimenti ma kinux jiġu identifikati. L-għoti ta' protezzjoni lill-informaturi għandu rwol importanti fil-protezzjoni tal-libertà tal-espressjoni, il-libertà tal-media u d-dritt tal-pubbliku li jaċċessa l-informazzjoni. Id-Direttiva (UE) 2019/1937 tal-Parlament Ewropew u tal-Kunsill jenħtieġ għalhekk li tapplika għall-ksur rilevanti ta' dan ir-Regolament. Għaldaqstant, dik id-Direttiva jenħtieġ li tiġi emendata. (21) Dan ir-Regolament jenħtieġ li jinkludi obbligi biex wieħed jirrapporta dwar l-implimentazzjoni tiegħu u biex jiġi rieżaminat fi żmien raġonevoli. Għal dan il-għan, il-korpi indipendenti għas-soluzzjoni tat-tilwim previsti mill-Istati Membri skont dan ir-Regolament jenħtieġ li jressqu rapporti dwar l-għadd ta' riferimenti mressqa quddiemhom, id-deċiżjonijiet meħuda – filwaqt li janonimizzaw id-data personali skont il-każ – inklużi l-għadd ta' riferimenti ttrattati, id-data dwar il-problemi sistemiċi, ix-xejriet u l-identifikazzjoni tal-pjattaformi li ma jikkonformawx mad-deċiżjonijiet tal-korpi indipendenti għas-soluzzjoni tat-tilwim. (22) Minħabba li l-għan ta' dan ir-Regolament, jiġifieri l-istabbiliment ta' qafas regolatorju għad-drittijiet kuntrattwali fir-rigward tal-ġestjoni ta' kontenut fl-Unjoni, ma jistax jintlaħaq b'mod suffiċjenti mill-Istati Membri, iżda aktar jista' jintlaħaq, minħabba l-iskala jew l-effetti tal-azzjoni, fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li huwa meħtieġ sabiex jinkiseb dak l-għan. (23) L-azzjoni fil-livell tal-Unjoni kif spjegata f'dan ir-Regolament tissaħħaħ b'mod sostanzjali minn entità Ewropea inkarigata mill-monitoraġġ xieraq u mill-iżgurar tal-konformità tal-pjattaforma li tospita kontenut mad-dispożizzjonijiet ta' dan ir-Regolament. Għal dan il-għan, jenħtieġ li l-Kummissjoni tikkunsidra l-għażliet li taħtar Aġenzija Ewropea jew korp Ewropew eżistenti jew ġodda jew li tikkoordina network ta' awtoritajiet nazzjonali, sabiex tirrevedi l-konformità mal-istandards stabbiliti għall-ġestjoni tal-kontenut abbażi ta' rapporti ta' trasparenza u l-monitoraġġ tal-algoritmi użati mill-pjattaformi li jospitaw kontenut għall-fini tal-ġestjoni tal-kontenut (minn hawn' il quddiem imsejħa "l-entità Ewropea"). (24) Sabiex jiġi żgurat li r-riskji ppreżentati mill-amplifikazzjoni tal-kontenut jiġu evalwati, jenħtieġ li jiġi stabbilit djalogu li jsir darbtejn fis-sena dwar l-impatt tal-politiki ta' ġestjoni tal-kontenut ta' kontenut legali fuq id-drittijiet fundamentali bejn il-pjattaformi li jospitaw kontenut li għandhom saħħa sinifikanti fis-suq u l-entità Ewropea flimkien mal-awtoritajiet nazzjonali rilevanti. (25) Dan ir-Regolament jirrispetta d-drittijiet fundamentali kollha u josserva l-libertajiet u l-prinċipji rikonoxxuti fil-Karta tad-Drittijiet Fundamentali tal-Unjoni Ewropea kif minquxa fit-Trattati, b'mod partikolari l-libertà tal-espressjoni u tal-informazzjoni, u d-dritt għal rimedju effettiv u għal proċess ġust, Għan L-għan ta' dan ir-Regolament huwa li jikkontribwixxi għall-funzjonament tajjeb tas-suq intern billi jistabbilixxi regoli li jiżguraw li jkun hemm drittijiet kuntrattwali ġusti fir-rigward tal-ġestjoni tal-kontenut u li jipprovdu mekkaniżmi indipendenti għas-soluzzjoni tat-tilwim għat-tilwim rigward il-ġestjoni tal-kontenut. Kamp ta' applikazzjoni Dan ir-Regolament japplika għall-pjattaformi li jospitaw kontenut li jospitaw u jiġġestixxu kontenut li huwa aċċessibbli għall-pubbliku fuq is-siti web jew permezz ta' applikazzjonijiet fl-Unjoni, irrispettivament mill-post tal-istabbiliment jew tar-reġistrazzjoni, jew il-post prinċipali tan-negozju tal-pjattaforma li tospita kontenut. Dan ir-Regolament ma japplikax għall-pjattaformi li jospitaw kontenut li: (a) huma ta' natura mhux kummerċjali; jew (b) għandhom inqas minn [100 000] utent. Definizzjonijiet Għall-iskopijiet ta' dan ir-Regolament, japplikaw id-definizzjonijiet li ġejjin: (1) "pjattaforma li tospita kontenut" tfisser servizz tas-soċjetà tal-informazzjoni skont it-tifsira tal-punt (b) tal-Artikolu 1(1) tad-Direttiva (UE) 2015/1535 tal-Parlament Ewropew u tal-Kunsill li l-għanijiet prinċipali tiegħu, jew wieħed mill-għanijiet prinċipali tiegħu, huwa li l-utenti, irreġistrati jew le, jitħallew itellgħu kontenut għall-wiri fuq sit web jew applikazzjoni li jkunu pubblikament aċċessibbli; (2) "pjattaforma li tospita kontenut li għandha saħħa sinifikanti fis-suq" tfisser pjattaforma li tospita kontenut b'mill-inqas tnejn mill-karatteristiċi li ġejjin: (a) il-kapaċità li tiżviluppa jew tippreserva l-bażi tal-utenti tagħha minħabba l-effetti tan-network li jintrappolaw parti sinifikanti tal-utenti tagħha, jew minħabba l-pożizzjonament tagħha fis-suq downstream li jippermettilha toħloq dipendenza ekonomika; (b) li tkun ta' daqs konsiderevoli fis-suq, imkejjel skont l-għadd ta' utenti attivi jew skont il-fatturat globali annwali tal-pjattaforma; (c) hija integrata f'ambjent ta' negozju jew network taħt il-kontroll tal-grupp jew il-kumpanija omm tagħha, ħaġa li tippermetti li s-saħħa fis-suq tiġi ingranata minn suq wieħed għal suq kontigwu; (d) għandha rwol ta' gwardjan għal kategorija sħiħa ta' kontenut jew informazzjoni; (e) għandha aċċess għal ammonti kbar ta' data personali ta' kwalità għolja, ipprovduta mill-utenti jew inferita dwar l-utenti abbażi tal-monitoraġġ tal-imġiba online tagħhom, u tali data hija indispensabbli għall-forniment u t-titjib ta' servizz simili, kif ukoll hija diffiċli biex tiġi aċċessata jew replikata minn kompetituri potenzjali; (3) "kontenut" tfisser kwalunkwe kunċett, idea, forma ta' espressjoni jew informazzjoni fi kwalunkwe format bħal test, immaġnijiet, awdjo u vidjo; (4) "kontenut illegali" tfisser kull kontenut li ma jkunx f'konformità mad-dritt tal-Unjoni jew mad-dritt ta' Stat Membru li fih huwa ospitat; (5) "ġestjoni tal-kontenut" tfisser il-moderazzjoni u l-kurazija tal-kontenut fuq pjattaformi li jospitaw kontenut; (6) "moderazzjoni ta' kontenut" tfisser il-prattika tal-monitoraġġ u l-applikazzjoni ta' sett predeterminat ta' regoli u linji gwida għall-kontenut iġġenerat, ippubblikat jew kondiviż mill-utenti, sabiex jiġi żgurat li l-kontenut jikkonforma mar-rekwiżiti legali u regolatorji, mal-linji gwida tal-komunità u mat-termini u l-kundizzjonijiet, kif ukoll kwalunkwe miżura li tirriżulta meħuda mill-pjattaforma, bħat-tneħħija ta' kontenut jew it-tħassir jew is-sospensjoni tal-kont tal-utent, kemm permezz ta' mezzi awtomatizzati kif ukoll permezz ta' operaturi umani; (7) "kurazija tal-kontenut" tfisser il-prattika tal-għażla, l-ottimizzazzjoni, il-prijoritizzazzjoni u r-rakkomandazzjoni ta' kontenut abbażi tal-profil tal-utenti individwali għall-fini tal-wiri tiegħu fuq sit web jew applikazzjoni; (8) "termini u kundizzjonijiet" tfisser it-termini, il-kundizzjonijiet jew l-ispeċifikazzjonijiet kollha, irrispettivament mill-isem jew il-forma tagħhom, li jirregolaw ir-relazzjoni kuntrattwali bejn il-pjattaforma li tospita kontenut u l-utenti tagħha u li huma ddeterminati b'mod unilaterali mill-pjattaforma li tospita kontenut; (9) "utent" tfisser persuna fiżika jew ġuridika li tuża s-servizzi pprovduti minn pjattaforma li tospita kontenut jew li tinteraġixxi ma' kontenut ospitat fuq tali pjattaforma; (10) "uploader" tfisser persuna fiżika jew ġuridika li żżid il-kontenut ma' pjattaforma li tospita kontenut irrispettivament mill-viżibilità tiegħu lil utenti oħra; (11) "avviż" tfisser notifika formalizzata li tikkontesta l-konformità tal-kontenut ma' rekwiżiti legali u regolatorji, linji gwida u termini u kundizzjonijiet tal-komunità. Prinċipji għall-ġestjoni tal-kontenut Il-ġestjoni tal-kontenut għandha ssir b'mod ġust, legali u trasparenti. Il-prattiki tal-ġestjoni tal-kontenut għandhom ikunu xierqa, proporzjonati għat-tip u l-volum tal-kontenut, rilevanti u limitati għal dak li jkun meħtieġ b'rabta mal-finijiet li għalihom jiġi ġestit il-kontenut. Il-pjattaformi li jospitaw kontenut għandu jkollhom l-obbligu ta' akkontabilità biex jiżguraw li l-prattiki tagħhom ta' ġestjoni tal-kontenut ikunu ekwi, trasparenti u proporzjonati. L-utenti ma għandhomx ikunu soġġetti għal prattiki diskriminatorji, għall-esplojtazzjoni jew għall-esklużjoni, għall-finijiet ta' moderazzjoni tal-kontenut mill-pjattaformi li jospitaw kontenut, bħat-tneħħija ta' kontenut iġġenerat mill-utenti abbażi tad-dehra, l-oriġini etnika, il-ġeneru, l-orjentazzjoni sesswali, ir-reliġjon jew it-twemmin, id-diżabilità, l-età, it-tqala jew it-trobbija tat-tfal, il-lingwa jew il-klassi soċjali. Il-pjattaformi li jospitaw kontenut għandhom jipprovdu lill-utenti informazzjoni suffiċjenti dwar il-profili tagħhom tal-kurazija tal-kontenut u dwar il-kriterji individwali li skonthom il-pjattaformi li jospitaw kontenut jwettqu l-kurazija tal-kontenut għalihom, inkluża informazzjoni dwar jekk jintużawx algoritmi u l-objettivi tagħhom. Il-pjattaformi li jospitaw kontenut għandhom jipprovdu lill-utenti b'livell xieraq ta' influwenza fuq il-kurazija tal-kontenut li jkun sar viżibbli għalihom, inkluża l-għażla li ma jipparteċipawx fil-kurazija tal-kontenut b'mod ġenerali. B'mod partikolari, l-utenti ma għandhomx ikunu soġġetti għall-kurazija tal-kontenut mingħajr il-kunsens speċifiku tagħhom, infurmat u mhux ambigwu mogħti minn qabel b'mod ħieles. Djalogu strutturat dwar ir-riskji marbuta mal-ġestjoni tal-kontenut Bħala parti minn djalogu strutturat dwar ir-riskji mal-entità Ewropea flimkien mal-awtoritajiet nazzjonali rilevanti, il-pjattaformi li jospitaw kontenut li għandhom saħħa sinifikanti fis-suq għandhom jippreżentaw rapport darbtejn fis-sena lill-entità Ewropea dwar l-impatt fuq id-drittijiet fundamentali u dwar il-ġestjoni tar-riskju tagħhom tal-politiki tagħhom ta' ġestjoni tal-kontenut u dwar kif jimmitigaw dawk ir-riskji. Obbligu tat-trasparenza Il-fornituri tas-servizzi diġitali għandhom jieħdu l-miżuri meħtieġa biex jippermettu d-divulgazzjoni tal-finanzjament ta' kwalunkwe grupp ta' interess li miegħu huma assoċjati l-utenti tas-servizzi diġitali tal-fornituri, u tad-dettalji tan-natura tar-relazzjoni bejn dawn il-gruppi ta' interess u l-utenti. Tali divulgazzjoni għandha tippermetti li tiġi identifikata l-persuna li hija legalment responsabbli. Il-fornituri tas-servizzi diġitali kummerċjali li huma stabbiliti barra mill-Unjoni għandhom jaħtru rappreżentant legali għall-finijiet tal-interessi tal-utenti fi ħdan l-Unjoni u jagħmlu l-informazzjoni ta' kuntatt ta' dak ir-rappreżentant viżibbli u aċċessibbli fuq il-pjattaformi online tagħhom. Eliġibilità għall-ħruġ ta' avviżi Kwalunkwe persuna fiżika jew ġuridika jew korp pubbliku li lilhom jiġi pprovdut kontenut permezz ta' sit web, applikazzjoni, jew xi forma oħra ta' software, għandu jkollhom id-dritt li joħorġu avviż skont dan ir-Regolament. L-Istati Membri għandhom jipprevedu penali applikabbli għal meta persuna li tkun qed taġixxi għal finijiet relatati mal-kummerċ, in-negozju, is-sengħa jew il-professjoni tagħha sistematikament u ripetutament tressaq avviżi foloz. Tali penali għandhom ikunu effettivi, proporzjonati u dissważivi. Proċeduri tal-avviżi Fit-termini u l-kundizzjonijiet tagħhom, il-pjattaformi li jospitaw kontenut għandhom jinkludu informazzjoni ċara, aċċessibbli, li tinftiehem u mhix ambigwa dwar il-proċeduri ta' avviż, b'mod partikolari: (a) il-perjodu massimu li fih l-uploader tal-kontenut inkwistjoni għandu jkun infurmat dwar proċedura ta' avviż; (b) il-perjodu li fih l-uploader ikun jista' jibda appell; (c) id-data ta' skadenza biex il-pjattaforma li tospita kontenut tittratta avviż b'mod rapidu u effiċjenti u tieħu deċiżjoni; (d) id-data ta' skadenza biex il-pjattaforma li tospita kontenut tinforma liż-żewġ partijiet dwar l-eżitu tad-deċiżjoni inkluża ġustifikazzjoni għall-azzjoni meħuda. Kontenut tal-avviżi Avviż dwar kontenut għandu jinkludi għall-anqas l-informazzjoni li ġejja: (a) link għall-kontenut inkwistjoni u, fejn xieraq, bħal fir-rigward ta' kontenut vidjo, kronogramma; (b) ir-raġuni għall-avviż; (c) evidenza li tappoġġa l-kontestazzjoni magħmula fl-avviż; (d) dikjarazzjoni ta' bona fide min-notifikatur; u (e) fil-każ ta' ksur tad-drittijiet tal-personalità jew tad-drittijiet tal-proprjetà intellettwali, l-identità tan-notifikatur. Fil-każ tal-ksur imsemmi fil-punt (e) tal-ewwel paragrafu, in-notifikatur għandu jkun il-persuna kkonċernata mill-ksur tad-drittijiet tal-personalità, jew id-detentur tad-drittijiet tal-proprjetà intellettwali li jkunu nkisru, jew xi ħadd li jkun qed jaġixxi f'isem dik il-persuna. Informazzjoni lill-uploader Malli jinħareġ avviż, u qabel ma tkun ittieħdet kwalunkwe deċiżjoni dwar il-kontenut, l-uploader inkwistjoni għandu jirċievi l-informazzjoni li ġejja: (a) ir-raġuni għall-avviż u għall-azzjoni li l-pjattaforma li tospita kontenut jaf tieħu; (b) informazzjoni suffiċjenti dwar il-proċedura li għandha tiġi segwita; (c) informazzjoni dwar id-dritt ta' risposta stabbilit fil-paragrafu 3; u (d) informazzjoni dwar ir-rimedji disponibbli b'rabta mal-avviżi foloz. L-informazzjoni meħtieġa skont l-ewwel paragrafu ma għandhiex tiġi pprovduta jekk il-pjattaforma li tospita kontenut tkun ġiet infurmata mill-awtoritajiet pubbliċi dwar investigazzjonijiet ta' infurzar tal-liġi li jkunu għaddejjin. L-uploader għandu jkollu d-dritt li jwieġeb lill-pjattaforma li tospita l-kontenut fil-forma ta' kontroavviż. Il-pjattaforma li tospita kontenut għandha tikkunsidra t-tweġiba tal-uploader meta tkun qed tieħu deċiżjoni dwar l-azzjoni li għandha tittieħed. Deċiżjonijiet dwar l-avviżi Il-pjattaformi li jospitaw kontenut għandhom jiżguraw li d-deċiżjonijiet dwar l-avviżi jittieħdu minn persunal kwalifikat mingħajr dewmien żejjed wara li jkunu saru l-investigazzjonijiet meħtieġa. Wara avviż, il-pjattaformi li jospitaw kontenut għandhom, mingħajr dewmien, jiddeċiedu għandhomx ineħħu, jirtiraw jew jiddiżattivaw l-aċċess għall-kontenut li kien is-suġġett ta' avviż, jekk tali kontenut ma jikkonformax mar-rekwiżiti legali. Mingħajr preġudizzju għall-Artikolu 14(2), il-fatt li pjattaforma li tospita kontenut tkun qieset li kontenut speċifiku mhuwiex konformi, fl-ebda każ ma għandu awtomatikament iwassal biex kontenut minn utent ieħor jitneħħa, jiġi rtirat jew isir inaċċessibbli. Informazzjoni rigward id-deċiżjonijiet Ladarba pjattaformi li tospita kontenut tkun ħadet deċiżjoni, hija għandha tinforma lill-partijiet kollha involuti fil-proċedura ta' avviż dwar l-eżitu tad-deċiżjoni, billi tipprovdi l-informazzjoni li ġejja b'mod ċar u sempliċi: (a) ir-raġunijiet għad-deċiżjoni meħuda; (b) jekk id-deċiżjoni saritx biss minn bniedem jew kinitx appoġġata minn algoritmu; (c) informazzjoni dwar il-possibilità ta' rieżami kif imsemmi fl-Artikolu 13 u rimedju ġudizzjarju għal kull waħda mill-partijiet. Rieżami tad-eċiżjonijiet Il-pjattaformi li jospitaw kontenut jistgħu jipprovdu mekkaniżmu li jippermetti lill-utenti jitolbu rieżami tad-deċiżjonijiet li huma jieħdu. Pjattaformi li jospitaw kontenut li għandhom saħħa sinifikanti fis-suq għandhom jipprovdu l-mekkaniżmu ta' rieżami msemmi fil-paragrafu 1. Fil-każijiet kollha, id-deċiżjoni finali tar-rieżami għandha tittieħed minn bniedem. Tneħħija tal-kontenut Mingħajr preġudizzju għall-ordnijiet ġudizzjarji jew amministrattivi dwar il-kontenut online, il-kontenut li kien is-suġġett ta' avviż għandu jibqa' viżibbli sakemm il-valutazzjoni tal-legalità tiegħu tkun għadha pendenti. Il-pjattaformi li jospitaw kontenut għandhom jaġixxu bil-ħeffa biex il-kontenut li huwa manifestament illegali jagħmluh indisponibbli jew ineħħuh. Soluzzjoni indipendenti tat-tilwim L-Istati Membri għandhom jipprovdu korpi indipendenti għas-soluzzjoni tat-tilwim bil-għan li jipprovdu rikors extraġudizzjarju rapidu u effiċjenti meta jkunu qed isiru appelli kontra d-deċiżjonijiet dwar il-moderazzjoni tal-kontenut. Il-korpi indipendenti għas-soluzzjoni tat-tilwim għandhom ikunu magħmula minn esperti legali indipendenti bil-mandat li jaġġudikaw tilwim bejn il-pjattaformi li jospitaw kontenut u l-utenti, b'rabta mal-konformità tal-kontenut inkwistjoni ma' rekwiżiti legali u regolatorji, linji gwida tal-komunità u termini u kundizzjonijiet. Ir-riferiment ta' tilwima dwar il-moderazzjoni tal-kontenut għal korp indipendenti għas-soluzzjoni tat-tilwim ma għandux jipprekludi lil utent milli jkun jista' jkollu rikors ulterjuri fil-qrati dment it-tilwima ma tkunx ġiet solvuta permezz ta' ftehim komuni. Il-pjattaformi li jospitaw kontenut li għandhom saħħa sinifikanti fis-suq għandhom jikkontribwixxu finanzjarjament għall-ispejjeż operattivi tal-korpi indipendenti għas-soluzzjoni tat-tilwim permezz ta' fond iddedikat ġestit mill-entità Ewropea, sabiex jassistu lill-Istati Membri fil-finanzjament ta' dawk il-korpi. L-Istati Membri għandhom jiżguraw li l-korpi indipendenti għas-soluzzjoni tat-tilwim jingħataw riżorsi adegwati biex jiġu żgurati l-kompetenza u l-indipendenza tagħhom. Regoli proċedurali għas-soluzzjoni indipendenti tat-tilwim L-uploader kif ukoll parti terza, bħal Ombudsperson, b'interess leġittimu li taġixxi, għandu jkollhom id-dritt li jirreferu każ ta' moderazzjoni ta' kontenut lill-korp indipendenti kompetenti għas-soluzzjoni tat-tilwim f'każ li pjattaforma li tospita kontenut tkun iddeċidiet li tneħħi, tirtira, jew tiddiżattiva l-aċċess għal kontenut jew li taġixxi b'mod li huwa kuntrarju għall-azzjoni preferuta mill-uploader kif espress mill-uploader jew b'mod li jikkostitwixxi ksur tad-drittijiet fundamentali. Meta l-pjattaforma li tospita kontenut tkun iddeċidiet li ma tirtirax kontenut li huwa s-suġġett ta' avviż, in-notifikatur għandu jkollu d-dritt li jirreferi l-kwistjoni lill-korp kompetenti indipendenti għas-soluzzjoni tat-tilwim, sakemm in-notifikatur ikollu locus standi għal proċedura ċivili rigward il-kontenut inkwistjoni. Fir-rigward tal-ġurisdizzjoni, il-korp indipendenti kompetenti għas-soluzzjoni tat-tilwim għandu jkun dak li jinsab fl-Istat Membru li fih ikun ittella' l-kontenut li jkun is-suġġett tat-tilwima. Il-persuni fiżiċi għandhom f'kull każ jitħallew iressqu lmenti lill-korp indipendenti għas-soluzzjoni tat-tilwim tal-Istat Membru ta' residenza tagħhom. Meta n-notifikatur għandu d-dritt li jirreferi każ ta' moderazzjoni ta' kontenut lil korp indipendenti għas-soluzzjoni tat-tilwim skont il-paragrafu 2, in-notifikatur jista' jirreferi l-każ lill-korp indipendenti għas-soluzzjoni tat-tilwim li jinsab fl-Istat Membru tar-residenza abitwali tan-notifikatur jew tal-uploader, jekk dan tal-aħħar ikun qed juża s-servizz għal finijiet mhux kummerċjali. Meta każ ta' moderazzjoni ta' kontenut relatat mal-istess kwistjoni jkun is-suġġett ta' rinviju lil korp indipendenti ieħor għas-soluzzjoni tat-tilwim, il-korp indipendenti għas-soluzzjoni tat-tilwim jista' jissospendi l-proċedura fir-rigward tar-rinviju. Meta kwistjoni ta' moderazzjoni tal-kontenut kienet is-suġġett ta' rakkomandazzjonijiet minn korp indipendenti għas-soluzzjoni tat-tilwim, il-korp indipendenti għas-soluzzjoni tat-tilwim jista' jirrifjuta li jittratta rinviju. L-Istati Membri għandhom jistabbilixxu r-regoli u l-proċeduri l-oħra kollha meħtieġa għall-korpi indipendenti għas-soluzzjoni tat-tilwim fi ħdan il-ġurisdizzjoni tagħhom. Kwalunkwe pproċessar ta' data personali li jitwettaq skont dan ir-Regolament għandu jsir b'konformità mar-Regolament (UE) 2016/679 tal-Parlament Ewropew u tal-Kunsill u mad-Direttiva 2002/58/KE tal-Parlament Ewropew u tal-Kunsill. Rapportar ta' ksur u protezzjoni tal-persuni li jirrapportaw Id-Direttiva (UE) 2019/1937 għandha tapplika għar-rapportar ta' ksur ta' dan ir-Regolament u għall-persuni li jirrapportaw tali ksur. Emendi għad-Direttiva (UE) 2019/1937 Id-Direttiva (UE) 2019/1937 hija emendata kif ġej: (1) fil-punt (a) tal-Artikolu 2(1), jiżdied il-punt li ġej: "(xi) ġestjoni tal-kontenut online;"; (2) fil-Parti I tal-Anness, jiżdied il-punt li ġej: "K. Il-Punt (a)(xi) tal-Artikolu 2(1) – ġestjoni tal-kontenut online. Ir-Regolament [XXX] tal-Parlament Ewropew u tal-Kunsill dwar id-drittijiet kuntrattwali fir-rigward tal-ġestjoni tal-kontenut.". Rapportar, evalwazzjoni u rieżami L-Istati Membri għandhom jipprovdu lill-Kummissjoni l-informazzjoni kollha rilevanti dwar l-implimentazzjoni u l-applikazzjoni ta' dan ir-Regolament. Abbażi tal-informazzjoni pprovduta u tal-konsultazzjoni pubblika, il-Kummissjoni għandha, sa … [tliet snin wara d-dħul fis-seħħ ta' dan ir-Regolament], tippreżenta rapport lill-Parlament Ewropew u lill-Kunsill dwar l-implimentazzjoni u l-applikazzjoni ta' dan ir-Regolament u tikkunsidra l-ħtieġa għal miżuri addizzjonali, inklużi, fejn xieraq, emendi għal dan ir-Regolament. Mingħajr preġudizzju għall-obbligi ta' rapportar stabbiliti f'atti legali oħra tal-Unjoni, l-Istati Membri għandhom, fuq bażi annwali, jippreżentaw l-istatistika li ġejja lill-Kummissjoni: (a) l-għadd ta' tilwimiet irreferuti lill-korpi indipendenti għas-soluzzjoni tat-tilwim u t-tipi ta' kontenut li kienu s-suġġett ta' tilwim; (b) l-għadd ta' każijiet deċiżi mill-korpi indipendenti għas-soluzzjoni tat-tilwim, ikkategorizzati skont l-eżitu. Dħul fis-seħħ Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan għandu japplika minn XX. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi …, Għall-Parlament Ewropew Għall-Kunsill Il-President Il-President
Extracted from TA-9-2020-0273_MT.docx